Ibadat Khana: Dewan Perbincangan Teologi Zaman Mughal

Rumah Ibadah atau Ibadat Khana ditubuhkan oleh Maharaja Akbar dari Mughal (1541-1605 Masihi) bagi tujuan mengadakan debat-debat dan perbincangan agama dalam kalangan ahli teologi dan cendekia pelbagai agama berbeza.

Abu al-Fath Jalal-ud-din Muhammad Akbar, atau masyhur dikenali sebagai Akbar Agung, merupakan maharaja Mughal ketiga (memerintah 1556-1605 Masihi), yang bertanggungjawab memperluaskan empayar dan memayungi sub-benua India.

Penghikayat-penghikayat kontemporer menggambarkan bahawa selepas mencapai kemenangan muktamad dan perluasan pengaruh dengan jaya, beliau melibatkan diri dalam usaha intelektual dan berinteraksi dengan para ulama’ dan pelajar kepada seorang wali Sufi yang bernama Khwaja Muinuddin Chishti.

PEMBINAAN

Akbar sepertinya meraih inspirasi daripada pemerintah Bengal, Sultan Kirani, yang lazim meluangkan waktu malamnya bersama 150 orang ahli agama bagi mendengarkan syarahan mereka.

Beliau juga menerima kunjungan Mirza Suleiman dari Badakshan, seorang ahli Sufi yang mempunyai nyala rasa yang tinggi dalam perbincangan teologi. Justeru, Akbar bertekad mahu membina sebuah dewan perbincangan yang boleh memuatkan ramai ahli teologi Muslim.

Pembinaan Ibadat Khana dimulakan pada awal tahun 1575 Masihi di Fatehpur Sikri (Kota Kemenangan), ibu kota Empayar Mughal pada waktu itu. Kompleks bangunan ini disiapkan pada tahun 1576 Masihi, dan perbincangan diadakan pada setiap malam Jumaat (hari Khamis, waktu malamnya) yang kadangkala berlangsung sepanjang malam. Abu al-Fazl, penghikayat rasmi Empayar Mughal mencatatkan:

“Terdapat sebuah pengisytiharan umum dikeluarkan bahawa pada malam tersebut, kesemua aliran dan sekte manusia – yang mencari kebenaran spiritual dan fizikal, dan mereka dari kalangan orang awam yang mencari kesedaran dan mempunyai pertanyaan tentang setiap sekte – boleh berhimpun di perkarangan bangunan suci dan mengedepankan pengalaman rohani mereka, serta keilmuan mereka yang pelbagai dan berkontradik di kamar penzahiran ini. (Abu al-Fazl, 158).

Perbincangan-perbincangan ini tergendala selama setahun, namun kemudiannya, ia diteruskan pada tahun 1578 Masihi. Dipercayai bahawa semenjak itu, ahli-ahli teologi dan intelek dari pelbagai agama dan sekte seperti Hinduisme, Islam, Kristian, Buddhisme, Jainisme, Zoroastrianisme, dan ateis dijemput untuk berdiskusi di Ibadat Khana.

Perbincangan-perbincangan ini seterusnya mendorong Akbar untuk meyakini bahawa tiada kebenaran yang mutlak sekaligus memuncakkan kepada penciptaan agama barunya, iaitu Din-i-Ilahi (Agama Ketuhanan).

PENYUSUNAN IBADAT KHANA

Gambaran umum tentang struktur Ibadat Khana ini boleh dibina berdasarkan rujukan-rujukan yang terdapat di dalam Muntakhabut Tawarikh (hikayat kontemporer karangan Badaoni). Di tengah-tengah dewan ini terdapat sebuah platform berbentuk oktagon yang merupakan tempat duduk maharaja. Empat orang menterinya, iaitu Abdur Rahim, Birbal, Faizi dan Abu al-Fazl, masing-masing mempunyai tempat duduk yang tersendiri di keempat-empat sudut.

Pelan seni bina Ibadat Khana tidak diperincikan secara teliti oleh mana-mana penghikayat kontemporer. Namun, Nizamuddin Ahmad menyatakan bahawa ia mempunyai empat sayap dan penglibatan awal dalam diskusi yang dilangsungkan dihadkan hanya kepada sekumpulan kecil hadirin.

Bagi merungkai perbalahan berkenaan tempat duduk yang mencerminkan keutamaan seseorang, maharaja sendiri menetapkan peletakannya: di sisi timur adalah tempat para amir (bangsawan berkedudukan tinggi), para Sayyid (keturunan baginda Nabi Muhammad) menempati sayap barat; ulama’ (ilmuwan dalam perundangan Islam) di sebelah selatan dan para Shaikh (cendekia dari aliran tasawuf Muslim) pula di sebelah utara.

BENTUK PERBINCANGAN & KESANNYA

Akbar didedahkan kepada falsafah Yunani oleh Shaikh Mubarak dan anak-anaknya, iaitu Abu al-Fazl dan Faizi pada awal 1570an dan dipengaruhi secara mendalam oleh Sufisme. Susulan daripada peningkatan minat Akbar terhadap falsafah dan persoalannya tentang ajaran agama inilah makanya proses penyemakan-semula aspek-aspek teologi dan hukum-hakam Islam dimulakan di Ibadat Khana.

Ia bermula sebagai sebuah perhimpunan Sunni (aliran utama Islam), yang kemudiannya menjadi perhimpunan pan-Muslim dan seterusnya dibuka kepada agama-agama lain. Antara tema perbincangan di Ibadat Khanah merangkumi sifat Tuhan dalam Katolik dan Islam, vegetarianisme atau layanan terhadap haiwan dalam ajaran Buddhisme dan Jainisme, monogami, falsafah-falsafah Hindu purba hinggalah kepada penyembahan api dalam ajaran Zoroastrianisme.

Pada tahun 1579 Masihi, maharaja buat pertama kalinya menjemput mubaligh Jesuit ke istana Mughal. Ketua mubaligh ini adalah seorang warga Itali yang bernama Father Rudolf Aquaviva, anak kepada Duke of Atri dan anak saudara kepada Father General kelima bagi Society.

Beliau mempunyai dua orang teman, iaitu Father Antonio de Monserrate, seorang warga Catalan yang mencatatkan aktiviti-aktiviti para mubaligh di istana Mughal, dan Francisco Henriques, seorang warga Parsi dari Ormuz yang mahir dalam menterjemah. Mubaligh-mubaligh Jesuit ini menghadiahkan Bible Polyglot yang ditaja oleh Philip II dari Sepanyol kepada maharaja Akbar.

Akbar kemudiannya memerintahkan agar pelukis-pelukis istana menghasilkan potret Isa dan Mariam serta membenarkan para mubaligh ini menyebarkan agamanya di kota. Maharaja juga meluangkan waktu malamnya bagi berbincang tentang agama Kristian dan memakai pakaian serta topi Portugis sebagai simbol terhadap minatnya untuk menggabungkan penglibatan para paderi ke dalam istananya.

Kecenderungan beliau terhadap para paderi dan sifat agama-politik mereka itu menimbulkan kritikan dari penghikayat Badaoni dan ulama-ulama konservatif yang lain di istana Mughal. Memerincikan kesan kehadiran paderi-paderi Jesuit di istana, Badaoni menulis:

“Pendeta-pendeta terpelajar dari Eropah, yang dipanggil sebagai Padre, dan memiliki ketua yang tidak boleh disangkal, iaitu Papa, yang mampu mengubah ketetapan agama sekehendaknya pada masa-masa yang dikiranya perlu, dan yang autoritinya perlu dipatuhi oleh para raja, datang membawa Gospel, dan bukti-bukti lanjut tentang Triniti. Tuanku percaya dengan teguh terhadap kebenaran agama Kristian, dan berhajat untuk menyebarkan doktrin Jesus, memerintahkan Putera Murad agar mempelajari serba-sedikit tentang agama Kristian dan mengarahkan Abu al-Fazl untuk menterjemahkan Gospel. (Badaoni, 267)

Akbar juga mempunyai minat terhadap Zoroastrianisme, agama orang Parsi. Kaitan antara keluarganya dengan Parsi serta kecenderungannya terhadap para pegawai Iran berbanding pegawai Mogul (Uzbeg dan Chagatai) mungkin menjadi faktor yang mendorong kepada minatnya terhadap falsafah agama masyarakat Iran. Pada penghujung tahun 1578 Masihi, beliau menjemput Dastur Meherji Rana, ketua agama Zoroastrian dari Nausari, Gujarat, ke istananya. Dastur mengajarkan Akbar tentang ritual, upacara dan amalan keagamaan Parsi.

Di bawah undang-undang Parsi, sebuah api keramat mula dinyalakan di istana di mana api ini tidak seharusnya dipadam. Pengaruh Zoroastrian pada diri maharaja boleh dilihat menerusi amalan penyembahan matahari dan api. Beliau bahkan menggunakan nama-nama Parsi bagi kalendar hari dan bulan serta meraikan pesta-pesta Parsi. Tambahan, beliau juga pernah menghadap khalayak umum dengan mengenakan tanda aliran Hindu di dahinya.

Pada tahun 1582 Masihi, maharaja menjemput Hirvijaya Suri, seorang ahli falsafah Jain untuk ke istananya. Ahli falsafah itu memujuk maharaja agar mengharamkan pembunuhan haiwan pada hari-hari tertentu. Lantaran terpengaruh dengan prinsip-prinsip ajaran Jainisme, Akbar pun memerintahkan agar penyembelihan pada tempoh tertentu dihentikan dan beliau secara peribadi cenderung terhadap vegetarianisme. Suri dikurniakan gelaran ‘guru alam’ atau ‘Jagad guru’.

Sebilangan sejarahwan berpendapat bahawa pendekatan-pendekatan yang diambil oleh maharaja ini, termasuklah penghapuskan jizyah (cukai ke atas bukan-Muslim) berkemungkinan adalah untuk meraih penerimaan dalam kalangan rakyat bukan-Muslim. Tambahan, perbincangan-perbincangan yang dilakukannya di Ibadat Khana memberikan banyak kesan pertentangan terhadap ortodoksiti Muslim dalam istana Mughal.

KESAN DARIPADA DISKUSI-DISKUSI AGAMA INI

Perbincangan-perbincangan yang dilakukan di Ibadat Khana ini menimbulkan keyakinan dalam diri Akbar bahawa segala agama mempunyai elemen kebenaran dan kesemuanya membawa kepada Hakikat Tertinggi yang sama.

Keyakinan ini merupakan fasa penting dalam pembangunan dasar-dasar keagamaannya, yang memuncak kepada perkembangan konsep sulh-i-kul (keamanan sejagat). Sebahagian sejarahwan juga berpendapat bahawa Akbar memanfaatkan perdebatan-perdebatan di Ibadat Khana ini untuk mendedahkan ketaksuban dan kesempitan pandangan golongan teologi Muslim di istananya.

Hal ini seterusnya memberikan beliau keabsahan untuk melanggari tatanan otodoks Islam di istananya. Dalam sebuah titah yang dikeluarkan pada tahun 1579 Masihi, beliau mengisytiharkan dirinya sebagai Imam-I Adil (pemerintah saksama, sekaligus memindahkan autoriti keagamaan dari tangan ulama’ ke tangannya sendiri.

Dalam erti kata lain, beliau diisytiharkan sebagai pemberi kata putus yang muktamad serta menjadi autoriti perundangan yang tertinggi dalam empayar. Namun, menurut Badaoni, beliau tidak pernah meninggalkan agama Islam. Menjelang tahun 1582 Masihi, perbincangan-perbincangan di Ibadat Khana dihentikan.

LOKASI

Ramai ilmuwan dari pelbagai zaman telah menamakan tujuh hingga lapan buah bangunan berbeza sebagai Ibadat Khana. Salah satu bangunan tersebut ialah sebuah struktur empat segi dengan tiang teratau yang masyhur dikenali sebagai diwan-i-khas. Ekskavasi-ekskavasi paling masyhur yang dijalankan ke atas struktur ini dilakukan di bawah kendalian Profesor R.C. Gaur dan ianya membawa kepada penemuan sejumlah platform, bilik dan dinding yang mempunyai ciri yang sama dengan struktur yang digambarkan dalam lukisan miniatur Mughal berkenaan Ibadat Khana yang kini disimpan di Perpustakaan Chester Beatty.

Lukisan miniatur ini menggambarkan Maharaja Akbar yang sedang duduk di atas sebuah platform tinggi, sambil mengadakan perhimpunan keagamaan bersama beberapa orang ilmuwan. Dua orang paderi Jesuit yang berpakaian jubah hitam, dikenali sebagai Rodolfo Acquaviva dan Francisco Henriques turut dilihat menyertai perhimpunan agama tersebut.

Penemuan-penemuan terkini oleh sejarahwan Rezavi pula mengemukakan bahawa struktur bernama Daftarkhana adalah Ibadat Khana, berdasarkan lokasinya yang hampir dengan Khwabgah (kediaman Akbar), bukti dari ekskavasi-ekskavasi yang pernah dijalankan sebelum ini serta rujukan-rujukan dari sejarahwan kontemporari. Walau bagaimanapun, lokasi tepat Ibadat Khana di Fatehpur Sikri masih lagi diperdebatkan sehingga kini.

TERJEMAHAN:

Manya Rathore. (29 April 2020). Ibadat Khana. Ancient History Encyclopedia.
https://ancient.eu/Ibadat_Khana/


Drama Cinta Tidak Bermasalah Pun

Saya memang suka karya cintan-cintun.

Jadi saya kurang bersetuju dengan pengkritik seni dan pengkritik budaya yang suka melabelkan karya cinta sebagai benda yang tidak berfaedah.Cerita cinta pun boleh jadi kritikan sosial dan pencetus pemikiran kalau dibuat secara kreatif, tanpa terikat dengan cliche kahwin paksa atau ‘dulunya benci, sekarang jadi suka’.

K-Drama kegemaran saya sepanjang zaman ialah ‘Secret Garden’ (2010) yang dibintangi oleh Hyun Bin dan Ha Ji-won.

Hyun Bin memegang watak Kim Joo-won, seorang anak orang kaya atau ‘chaebol prince’. Ha Ji-won memegang watak Gil Ra-im, seorang gadis ‘tomboy’ yang yatim, miskin dan bekerja sebagai ‘stuntwoman’.

Tapi jalan ceritanya bukanlah cerita klise ala Cinderella. Tema cerita ini adalah mengenai konflik antara dua darjat sosial akibat perbezaan ‘worldview’ kelas kaya dan kelas marhaen.

Kim Joo-won jatuh cinta terhadap Gil Ra-im, tapi Ra-im secara subconscious benci dekat lelaki kaya macam dia.

Jadi, apabila Joo-won cuba ‘patronize’ Ra-im, misalnya belanja semua crew perfileman (rakan sekerja Ra-im) makan untuk tunjukkan dia ‘generous’, Ra-im bukan saja tak menghargai malah jadi makin benci kerana anggap tindakan Joo-won itu menghina karakter dia.

Dan disebaliknya, Joo-won pun tak dapat memahami keadaan Ra-im yang serba kekurangan.

Apabila Ra-im menghadiri ‘date’ pertama mereka, Joo-won memarahi Ra-im kerana membawa beg yang sudah koyak. Joo-won anggap gaya selekeh Ra-im sebagai tanda tidak menghormatinya.

Sehingga satu hari mereka tertukar roh, maka mereka terpaksa menyelami kehidupan masing-masing.

Dan baru dengan itu mereka mula memahami dilema dan kesusahan hidup masing-masing dan membina empati sesama.

Perspektif mereka berubah selepas berdiri di kasut masing-masing. Joo-won memahami kesusahan dan dilema golongan orang miskin, Ra-im pun memahami beban hidup sebagai pewaris keluarga kaya.

Nampak macam cerita cinta, tapi ia membawa mesej sosial yang jelas, bukan sekadar berfokus pada cinta. ‘Underlying message’ ialah konflik kelas yang semakin serius di masyarakat Korea Selatan.

Dan cara persembahan cinta pun cukup luar biasa. Banyak babak-babak telah jadi ‘legend’: babak ‘sit up’, babak Joo-won ‘confess’ terhadap Ra-im, dan paling penting sekali babak Joo-won menulis surat kepada Ra-im yang telah koma.

10 kali saya tengok, 10 kali saya menetes air mata.

Jadi, bukan drama cinta yang bermasalah. Yang bermasalah ialah drama cinta yang tidak kreatif.


Kenapa Nak Tukar Nama Bukit St. Paul Pun Tak Boleh?

Sesetengah tempat di negara kita ini ada nama asal yang diberi oleh pribumi Melayu sebelum zaman kolonial. Contohnya George Town yang nama asalnya Tanjong, Butterworth yang nama asalnya Bagan Tuan Kecil serta Bukit St. Paul yang nama asalnya Bukit Melaka.

Ada tempat yang sudah ditukar setelah penjajah berambus seperti Teluk Anson (asalnya Teluk Intan), Port Weld (Kuala Sepetang) dan sebagainya.

Nama-nama yang diberi penjajah ni, tukar aje sebab penjajah dah tak kisah dah, takdenye dia ancam bom negara kita kalau kita tukar nama yang dia sesukahati letak dulu. Kita dah merdeka dan sepatutnya kita yang tentukan cara mana kita urus negara kita.

Seperti kes Bukit Melaka yang kini namanya diletak penjajah sebagai ‘Bukit St. Paul’ itu. Bukit ni asalnya tapak istana Kesultanan Melaka. Portugis pergi musnahkan istana itu. Kemudian Belanda, kemudian British yang ambik alih bukit itu, bina apa-apa ntah binaan dia. Zaman Belanda siap buat jirat atas tu.

Sekarang Malaysia yang dipimpin oleh orang Melayu perlulah tukar nama bukit itu selari dengan semangat kemerdekaan kita. Bulan depan kan dah Bulan Kemerdekaan. Nama bukit sendiri pun takut nak tukar. Penjajah dah lama berdiam di alam barzakh. Tak perlu takut.

Walaupun penjajah dah selamat dalam lubang neraka, tapi dia tinggalkan saka dia. Saka penjajah ni lah yang marah benar kalau nama bukit itu ditukar kepada Bukit Melaka. Saka penjajah ni takut kalau sejarah Kesultanan Melaka akan membangkitkan jatidiri dan semangat untuk maju anak-anak Melayu.

Apakah sihir penjajah? Ada orang kata sihir penjajah ni macam mantera bagai. Ada yang pergi ke tepi pantai cucuk keris, katanya ini akan kebahkan sihir penjajah.

Bukan…bukan macam tu. Sihir penjajah ni salah satunya…

Tugu. Dia pacak tugu, dan bila penjajah berambus, kita pulak kena jaga tugu dia. Tugu dia yang melambangkan dia pernah jadi ‘master’ di sini menjajah pribumi. Umpama budak-budak sekolah melakarkan kat dinding, kat lantai, kat meja kelas, “____ was here!”

Tugu dia ada, kesan dia ada tapi kesan nenek moyang kita, kesan sultan-sultan kita takde pulak. 100 tahun akan datang, anak cucu kita sangka kita ni orang utan yang ditamadunkan orang lain. Sebab bukti arkeologi, tugu, batu bersurat bagai yillek.

Dalam buku terbaru Srikandi, Beruratkan Dawai Berdarahkan Raksa, pada topik Taktik VII ada disebutkan bahawa penjajah buat semua ini adalah untuk menimbulkan sikap rendah diri (inferior) ke dalam jiwa pribumi. Sebab itu senibina Melayu dimusnahkan dan diganti binaan dia. Dia pacak tugu. Kemudian dia tulis karangan merendah-rendahkan pribumi.

Saka penjajah ni memanglah wujud, sebab itu artikel Srikandi pasal Bukit Melaka ni dihapuskan sebab tular dekat 3 ribu perkongsian dan beratus-ratus ribu ‘views’ dia.

Srikandi pun senyumlah sebab semua tindakan saka penjajah ini memang sudah dijangka dan Srikandi dah tulis pun dalam buku terbaru itu. Memang mereka akan gelabah dan koyak punyer.

Sebab, sekiranya anak-anak Melayu berjaya membuang perasaan ‘inferiority complex’ dalam dirinya, saka penjajah pula akan dilanda perasaan ‘inferior’ itu.

Tanahair kita satu saja. Kita pun dah bebas merdeka. Sepatutnya kita bebas menentukan cara mana kita mengurus negara kita, bukannya takut dengan orang lain. Nenek moyang kita telah berjuang dan bertahan dengan para penjajah yang bersilihganti. Biarlah orang Melayu yang tentukan nama bukit yang sejarahnya jauh lebih awal berbanding sebelum penjajah tiba.

Tapak-tapak sejarah kita banyak tak diekskavasi lagi. Kapal Sungai Batu pun tak naik-naik. Kapal Flor de la Mar ada, kapal Mendam Berahi, Lancang Kuning takde pulak. Tapak-tapak sejarah, istana-istana Melayu terbiar saja macam Istana Sepachendera tapi yang peliknya bangunan penjajah dijaga rapi bagaikan menatang minyak yang penuh.

Mengapa kita tidak benar-benar merdeka seperti orang lain yang merdeka?


Sejarah Pengunaan Napkin Meja

Pernahkah kita terfikir, dari mana datangnya penggunaan napkin meja yang sering kita lihat sama ada di restoran atau hotel? Apakah fungsi di sebalik penggunaan napkin meja ini dan apakah yang dimaksudkan dengan seni lipatan napkin?

Selama lebih 600 tahun, masyarakat di Eropah mengamalkan budaya penggunaan napkin ketika makan dan proses ini sebenarnya telah banyak mengalami evolusi sejak penemuan penggunaan napkin yang pertama dalam sejarah purba.

Berdasarkan rekod sejarah yang ditemui, didapati bahawa napkin pertama yang digunakan bagi membersihkan jari yang kotor adalah dalam kalangan masyarakat Sparta, iaitu di Greece purba. Napkin pertama ini dipanggil sebagai apomagdlies, iaitu segumpal doh yang kemudiannya dipotong kepada kepingan-kepingan kecil dan diuli serta dicanai di atas meja. Ini merupakan budaya menggunakan kepingan doh sebagai salah satu cara untuk membersihkan jari dan tangan.

Sementara itu, penggunaan napkin kertas dipercayai bermula di China, berikutan sejarah penghasilan kertas yang dikatakan berasal daripada negara tersebut. Napkin kertas yang pertama di China menyerupai napkin kertas moden pada hari ini yang biasanya digunakan untuk majlis koktel, dan telah digunakan sewaktu era Dinasti Tang. Pada masa itu, masyarakat China menggunakan napkin kertas kecil yang dilipat, dikenali sebagai chih pa, berfungsi untuk memegang cawan teh mereka.

Dalam kalangan masyarakat Rom pula, napkin ini dikenali sebagai sudaria dan mappa, di mana kedua-duanya mempunyai ukuran panjang yang berbeza. Sudaria atau disebut juga sebagai sudarium, ialah perkataan Latin yang bermaksud sapu tangan, dan merupakan sejenis fabrik bersaiz poket yang berfungsi untuk membersihkan kekotoran dan peluh pada dahi individu yang menikmati makanan sewaktu musim panas.

Mappa pula merupakan sejenis kain besar yang dihamparkan pada hujung kerusi sofa untuk melindungi makanan. Mappa juga adalah kain yang dibawa oleh para tetamu sewaktu majlis makan, berfungsi untuk meletakkan segala sisa makanan mereka sebelum dibawa pulang. Kebiasaannya, mappa ini diperbuat daripada kain sutera halus dan linen, dengan hiasan keemasan dan sulaman pelbagai warna.

Namun, dengan kejatuhan empayar Rom, budaya penggunaan napkin ini juga lenyap dan tidak lagi digunakan di meja makan. Masyarakat pada waktu itu menggunakan apa sahaja untuk membersihkan mulut dan tangan mereka selepas makan seperti kain dan kepingan roti.

Beberapa abad selepas itu, penggunaan napkin meja ini kembali terkenal, malah pelukis Dieric Bouts turut menggambarkan kepentingan penggunaan napkin meja melalui lukisan klasik beliau, iaitu The Last Supper. Penggunaan napkin meja di Eropah bermula dengan 1400 buah meja majlis diraja yang menggunakan napkin yang diperbuat daripada kain yang berbau wangi.

Pada abad ke-16, napkin meja ini telah mula mendapat tempat di hati masyarakat dan merupakan antara komponen utama dalam mengendalikan majlis makan atau majlis keramaian. Napkin pada masa itu datang dalam pelbagai saiz, dan dikenali dengan pelbagai nama yang menarik. Napkin dikenali sebagai serviette, diaper dan touaille (tuala) bergantung kepada saiz dan fungsi mereka. Touaille merupakan tuala yang digunakan oleh orang bawahan, kebiasaannya bagi menunjukkan status mereka sebagai orang suruhan.

Abad ke-17 menyaksikan penggunaan napkin meja bersaiz besar dengan ukuran 35 inci hingga 45 inci yang berfungsi untuk membantu tetamu dan individu makan dengan menggunakan tangan mereka, sebelum garfu dan sudu digunakan secara meluas.

Saiz napkin meja ini kemudiannya semakin berkurangan apabila penggunaan sudu dan garfu telah diterima sebagai salah satu komponen dalam majlis makan di Eropah pada abad ke-18. Pada abad ke-17 juga, negara Perancis telah menetapkan suatu peraturan khusus untuk golongan bangsawan berkaitan dengan penggunaan napkin meja ini, di mana setiap tetamu tidak boleh menggunakan napkin tersebut untuk membersihkan muka, gigi atau hidung.

Selain itu, peraturan ini juga menyebut bahawa individu yang berstatus paling tinggi dalam sesuatu majlis merupakan orang pertama yang akan membuka lipatan napkinnya, sebelum diikuti oleh individu lain mengikut status masing-masing. Jika semua tetamu yang hadir mempunyai status yang sama, maka mereka boleh membuka lipatan napkin tersebut pada masa yang sama.

Seni lipatan napkin di Eropah sebenarnya bermula di Itali. Seni lipatan napkin yang paling terkenal pada masa itu adalah lipatan napkin yang menyerupai bentuk haiwan. Napkin yang dilipat ini dikenali sebagai serviettes, dan telah menarik perhatian ramai orang British selepas ia diperkenalkan pada masa itu. Seni lipatan napkin ini semakin berkembang dan ramai mula meletakkan kreativiti masing-masing bagi menjadikan lipatan napkin semakin menarik.

Kesimpulan

Napkin meja adalah salah satu komponen utama yang melengkapkan meja makan dan aspek penting dalam perkhidmatan makanan. Meskipun penggunaan napkin meja adalah meluas di restoran-restoran besar serta hotel, namun, ia juga boleh digunakan untuk majlis-majlis keramaian peribadi yang dilakukan di rumah-rumah persendirian. Apa yang paling penting adalah untuk mematuhi etika penggunaan napkin meja dengan betul dan mengambil manfaat daripada penggunaan napkin tersebut untuk tujuan kebersihan.

Rujukan

Cross, N. (2012). Table Napkins – The True Art of Table Service. Retrieved July 13, 2018, from http://www.thebutlerschool.com/table-napkins-the-true-art-of-table-service/

Danovich, T. K. (2015). Unfolding The History Of Napkin Art. Retrieved July 12, 2018, from https://www.npr.org/sections/thesalt/2015/08/12/431271509/unfolding-the-history-of-napkin-art

Flandrin, J. L. (2007). Arranging The Meal: A History of Table Service in France. London, England: University of California Press.

Graber, M. J. (2014). Etiquette and Napkin History. Retrieved July 13, 2018, from http://etiquipedia.blogspot.com/2014/07/etiquette-and-few-words-on-napkins.html

Kirkham, D. (2016). The History and Etiquette of Napkins. Retrieved July 14, 2018, from http://www.mimismanners.com/history-etiquette-napkins/

Smith, E. (2017). A Brief History of Napkins, From Soft Dough to Paper. Retrieved July 12, 2018, from https://www.atlasobscura.com/articles/napkin-dining-table-recycling


Harapan Cinta Di Bulan Kekasih

Bulan kelahiran insan agung yang jiwanya penuh cinta dan kemaafan telah bermula kini. Kehangatan cinta kepada Baginda semakin tersebar di sanubari umat ini, tak perlu teriakan jihad takfiri, demostrasi panas, hanya melalui majlis mahabbah Rasul yang penuh lunak dan damai, melalui bicara cinta serta kesenian sufi, Islam kembali kukuh dalam jiwa generasi umat kini di seluruh dunia.

Melalui cinta, pintu terbuka seluasnya lantaran semua insan perlukan cinta, bawalah obor cinta nescaya ramai yang mahu bersama menyalakannya. Mahatma Gandhi memperjuangkan kemerdekaan India dengan cinta dan kedamaian, Tuanku Abdul Rahman juga mengambil jalan kedamaian dan diplomasi dalam perjuangan meraih kemerdekaan Malaysia. Mereka menolak jalan kekerasan hingga musuh terpaksa tunduk kalah dengan mereka.

Rasulullah bukannya tokoh yang perjuangkan kemerdekaan negara, perjuangkan kemiskinan, perjuangkan wanita, perjuangkan hak hamba, perjuangkan keadilan dan kedamaian, Rasulullah melebihi segalanya kerana Baginda adalah Nabi yang diutuskan Allah untuk kebebasan yang lebih agung iaitu  kemerdekaan manusia dari kekufuran, dari kejahatan nafsu ammarah kepada kejernihan nafsu, dari kesempitan dunia yang sebentar kepada akhirat yang abadi.

Lantaran Iman kepada Allah, Rasul, Kitabullah, Malaikat, Akhirat dan Qadha, manusia telah dilahirkan semula dengan kehidupan yang murni, mulia dan benar matlamatnya.

Tiada insan yang paling berjasa dalam membawa kemerdekaan insan ini melainkan Rasulullah, namun kini ramai  umatnya kembali terbelenggu dalam penjajahan kufur, makhluk, nafsu syaitaniah dan dunia.

Maka kita umatnya yang ada kesedaran iman memikul amanah ini untuk membawa semua insan kepada kemerdekaan hakiki dengan pelbagai cara. Tiada pekerjaan yang paling mulia melainkan menyambung pekerjaan Rasulullah sebagai yang utama, tiada kalimah yang paling mulia melainkan mengajak manusia kepada Allah dan bebaskan diri dari belenggu kufur, nafsu syaitaniah dan dunia.

Memetik kata guru saya, “berjuang sebarkan cinta, dengan penuh cinta demi mencapai cinta.”

Saya mengimpikan anak-anak muda khususnya memeriahkan bulan maulid dengan mengadakan Qasidah Tribute (penghormatan kepada Rasulullah SAW) di tempat ramai orang sesuai dengan suasana.

Baik di sebahagian tempat di Indonesia dan juga masih terdapat budaya di sebahagian kampung di Malaysia yang mana anak-anak muda akan berarak kampung ke kampung memukul kompang sambil mengalunkan Selawatan dan Qasidah  memuji Nabi.  Ia juga salah satu cara menghormat bulan kelahiran Nabi agar masyarakat merasai kemuliaan dan kegembiraan menyambutnya.

Sebaiknya perarakan yang dibacakan Selawat dan Qasidah diatur hingga turut diikuti oleh generasi muda dan kanak-kanak secara santai. Sebaiknya, pilih lagu-lagu yang mudah agar semua dapat membacanya.

Sekiranya di Kuala Lumpur, boleh lakukan bermula dari tempat tertentu, setiap point sudah ada yang menunggu untuk bersama memeriahkan qasidah tribute tersebut hingga diikuti pelbagai golongan lelaki dan wanita bersama hatta non muslim memberi penghormatan cinta kepada Nabi Muhammad SAW sempena bulan kelahirannya walaupun sebentar cuma. Jika tanya kepada saya apakah temanya? Prophet Muhammad SAW for all antara yang boleh dicadangkan.

Lakukan dengan santai dan bebas dan yang penting wujudkan suasana penuh kegembiraan, penuh adab dan lagu pujian kepada Rasulullah SAW yang sesuai dengan tempat dan keadaan. Jangan rap dan hip hop pula sampai hilang adab.

Baru-baru ini penulis sempat menghadiri Qasidah Tribute di Dataran Merdeka, Kuala Lumpur anjuran Persatuan Kebudayaan Ar Rumi Malaysia.

Setiap program dilakukan hendaklah ditularkan dalam media sosial agar ramai yang melihat dan mengikuti melakukannya di tempat masing-masing di seluruh negara sepanjang bulan Maulid ini.

Sempena bulan kelahiran Nabi kita juga, ayuh semarakkan lagi membantu pintu-pintu kecintaan Rasulullah iaitu faqir miskin, anak yatim, golongan yang lemah, mereka yang dizalimi, mereka yang perlukan bantuan dan lainnya.

Saya juga berhasrat melihat kemeriahan bulan Rabiulawal bukan hanya dinikmati orang Islam di Malaysia tetapi juga dinikmati bersama non-muslim. Saya fikir, perlu ada gerakan menganjurkan Talk atau bicara santai pengenalan siapa Sayyiduna Muhammad SAW di tempat yang lebih santai. Yela, kalau buat di Masjid, kan jadi isu non muslim masuk Masjid.

Sebenarnya, ramai non muslim nak tahu dan berkenalan siapakah Sayyiduna Muhammad SAW, jin kafir sekalipun berminat. Tetapi mungkin tiada pendekatan dan mereka juga malu nak mulakan.

Saya pernah menyambut Maulid di Sydney, anjuran The Rahma Islamic Association of Australia. Di padang luas, mereka berselawat dan berqasidah. Saya melihat non muslim juga turut hadir menyambut walaupun dengan gaya bertatoo, ‘free hair’ malah ada yang hanya berseluar pendek. Namun, para pendakwah sana menyambut mereka dengan penuh cinta.

Pada malam itu, di hadapan mata saya seorang gadis berbangsa Sepanyol, mungkin tiada kena mengena dengan Iker Casilas memeluk Islam di hadapan seorang Syaikh. Selepas bersyadahah, gadis itu berkongsi pengalaman beliau kenapa memilih Islam.

Katanya, dia hadir ke majlis maulid dan dia merasakan ‘fall in love with him’ (Sayyiduna Muhammad SAW) ‘deep deep’ dalam hatinya. Dia juga merasakan Sayyiduna Muhammad SAW mencintainya. Dia sebak dan sedih. Persoalan kehidupan dan kejiwaan terjawab !

Gugur air mata beliau lalu menyampaikan hasrat, malam itu menjadi saksi.

“Dan tiada lah Kami mengutuskanmu (wahai Muhammad) melainkan untuk umat manusia seluruhnya”. Saba’ : 28

‘Main point’ yang ingin saya sampaikan ialah menyebarkan cinta Nabi bukan dalam bentuk majlis khusus dan tempat tertentu serta pakaian tertentu sahaja, tetapi bebas di mana jua dengan gaya santai sama ada duduk, berdiri atau berjalan tetapi mestilah dengan penuh adab agar seluruh insan memuliakan dan gembira dengan bulan kelahiran Nabi. Moga usaha sedikit ini menjadi asbab kita mendapat kecintaan Baginda SAW yang membawa kita kepada cinta Allah, lalu hati kita dikurniakan cahaya makrifat hingga tertanggalnya kotoran syirik yang membelenggu jiwa.

Angah Sunan, semoga impian menjadi kenyataan.


Joyeuse – Pedang Ajaib Legenda Zaman Pertengahan Eropah

Pedang Joyeuse, yang kini tersimpan rapi di Muzium Louvre, merupakan salah satu pedang paling masyhur dalam sejarah. Catatan-catatan sejarah mengaitkannya dengan Charlemagne Agung, Raja Franks. Seandainya benar pedang itu milik raja masyhur yang memerintah kira-kira 1200 tahun lalu, pedang Joyeuse berkemungkinan telah digunakan dengan begitu kerap dalam upacara-upacara pemahkotaan. Selain itu, ia turut dikaitkan dengan mitos dan legenda purba yang mendakwa kononnya ia memiliki kuasa magis.Kisah bermula pada tahun 802M. Legenda menyebutkan bahawa pedang Joyeuse, yang membawa maksud ‘riang bahagia’ dalam Bahasa Perancis, ditempa oleh seorang tukang besi masyhur bernama Galas dan mengambil masa selama tiga tahun untuk disiapkan. Pedang ini kononnya dikatakan memiliki kuasa magis. Dicatatkan bahawa cahaya pedang itu juga sangat terang hingga mampu menyilaukan sinar matahari dan membutakan musuh-musuh di medan tempur. Sesiapa sahaja yang menggunakan pedang legenda itu dipercayai bebas dari ancaman racun. Sepulang dari Sepanyol, Maharaja Charlemagne mendirikan kem di rantau berkenaan dan pada masa itulah beliau memperoleh pedang ini.

Charlemagne (742-814M), yang juga dikenali sebagai Charles Agung, merupakan raja Franks dan maharaja Kristian di dunia barat. Beliau banyak menyumbang dalam usaha membentuk dan mencirikan zaman pertengahan Eropah di samping mengepalai Kebangkitan Carolingian (Carolingian Renaissance). Sesudah ketumbangan Empayar Rom, beliau adalah orang pertama yang menyatukan semula Eropah Barat. Baginda memerintah kerajaan yang luas, terdiri dari Perancis, Jerman, Itali, Austria dan Negara-Negara Bawah moden, di samping berperanan dalam memperteguhkan agama Kristian di seluruh empayar kekuasaannya. Kejayaan-kejayaannya pada sudut ketenteraan sering dikaitkan dengan keganasan, seperti memenggal lebih dari 2500 orang pengemuka kampung Franks dan Saxon.

Song of Roland, sebuah puisi epik abad ke-11 yang dikarang berdasarkan Pertempuran Roncevaux yang berlangsung pada tahun 778M merincikan bagaimana Charlemagne menunggang kudanya memasuki medan tempur dengan menyandang Joyeuse:“[Charlemagne] mengenakan baju rantai putih dan topi keledarnya bertatahkan batu-batu emas; di sisinya pula tersandar Joyeuse dan tiada pedang mampu menandinginya. Warnanya berubah sebanyak 30 kali dalam sehari.”

Pada suatu hari, semasa berlangsung pertempuran, Charlemagne dikatakan telah kehilangan Joyeuse. Lantaran itu, beliau menawarkan janji untuk memberikan ganjaran kepada sesiapa sahaja yang berjaya menemukannya. Setelah melakukan beberapa percubaab, salah seorang tenteranya membawa pedang tersebut penghadapan beliau. Charlemagne pun menepati janji dengan berkata, “Di sini akan dibinakan sebuah estet di mana kamu akan menjadi tuan tanah. Keturunan kamu dikurniakan nama pedangku ini: Joyeuse.” Turut dikisahkan bagaimana Charlemagne membenamkan pedang tersebut ke dalam tanah untuk menandakan titik di mana kota itu bakal dibina. Menurut legenda tersebut, inilah sejarah penubuhan bandar Joyeuse di Ardeche, Perancis yang dinamakan bersempena pedang itu.

Tiada catatan sejarah yang memberikan maklumat lanjut tentang nasib pedang Joyeuse sesudah kemangkatan Charlemagne. Namun pada tahun 1270M, sebilah pedang yang dikenal pasti sebagai Joyeuse dicatatkan telah digunakan dalam upacara pemahkotaan Raja Perancis, iaitu Philip The Bold yang berlangsung di Reims Cathedral, Perancis. Tradisi itu turut diamalkan oleh kebanyakan raja sesudahnya. Pedang itu disimpan di biara berdekatan yang terletak di Saint-Devis, sebuah tempat pemakaman para raja Perancis di mana ia kekal berada di bawah lindungan pada paderi paling tidak sehingga tahun 1505 Masehi.Kemudian, Joyeuse dipindahkan ke Louvre pada tanggal 5 Disember 1793 berikutan Revolusi Perancis. Ia digunakan buat kali terakhir oleh seorang raja Perancis pada tahun 1824 dalam upacara pemahkotaan Charles X. Joyeuse adalah satu-satunya pedang yang digunakan sebagai pedang kebesaran dalam upacara pemahkotaan Raja-Raja Perancis.

Pada hari ini, keadaan Joyeuse sangat terpelihara memandangkan beberapa bahagian tertentu ditambahkan selama ia digunakan. Bilah ini bercirikan Oakeshott Style XII, dengan bilah lebar, rata dan sekata. Hulu pedang Joyeuse dianggarkan berusia darikurun ke-10 hingga kurun ke-11 sementara bahagian silangnya pula menjangkau separuh kedua kurun ke-12. Pemegang pula berasal dari abad ke-13M.Bahagian pemegang pedang itu dahulunya pernah memiliki ciri fleur-de-lis. Namun, ianya dibuang semasa pemahkotaan Napoleon I pada tahun 1804. Ukiran dua naga membentuk bahagian silang sementara matanya diperbuat daripada lapis lazuli. Sarung pedang Joyeuse juga diubah-suai – diperbuat daripada baldu yang dihiasi corak fleur-de-lis dan mengalami penambahbaikan lanjut semasa pemahkotaan Charles X pada tahun 1824M. Kedua-dua belah hulu pedang pula didekorasi dengan motif berciri repouse yang menggambarkan burung-burung affrontee, mirip dengan perhiasan Scandinavia abad ke-10 dan ke-11. Dua pelindung bahagian silang (kiri dan kanan) pula berbentuk sayap bernaga dan usianya menjangkau kurun ke-12M. Gelendong emas, yang diliputi dengan sebuah permata pula, dipercayai berasal dari kurun ke-13 atau ke-14M.

Pedang Joyeuse terus hidup sehingga hari ini sebagai bukti kepada regalia luar biasa yang telah pun digunakan selama berabad-abad. Kemunculan dalam upacara pemahkotaan Raja-Raja Perancis menambahkan lagi kemasyhurannya sebagai simbol kuasa dan autoriti. Kondisinya sangat memukau dan pada hari ini, Joyeuse membarisi senarai pedang bersejarah yang paling masyhur di dunia. DIOLAH DAN DITERJEMAHKAN DARI:Bryan Hill. (7 Mei 2015). Joyeuse: The Legendary Sword of Charlemagne. Ancient Origins. https://www.ancient-origins.net/artifacts-other-artifacts/joyeuse-legendary-sword-charlemagne-003020


Pulau-Pulau Yang Sedang Tenggelam

Pada tahun 2016, dunia telah dikejutkan dengan berita tenggelamnya lima buah pulau kecil yang terdiri daripada gugusan Kepulauan Solomon akibat krisis perubahan iklim atau pemanasan sejagat ini (The Guardian 2016). Enam lagi pulau telah ditenggelami air selepas itu. Menurut kajian saintis Australia, keadaan paras air laut yang sedang naik dan hakisan tanah telah menyumbang kepada tragedi ini. Paras air telah meningkat kepada 10mm dengan perlahan-lahan sejak dua dekad ini.

Daripada 6 buah pulau yang ditenggelami oleh laut tersebut, dua daripadanya pernah diduduki manusia. Nasib baiknya, kerajaan Solomon telah menjangka tragedi ini untuk berlaku untuk sekian lama dan telah memindahkan para penduduk pulau-pulau tersebut dengan serta-merta. Salah satu pulau tersebut, pernah diduduki seramai 25 buah keluarga dan mempunyai 11 buah rumah. Kini, ia tidak lagi berpenghuni dan separuh daripada tanah pulau tersebut tidak sesuai untuk diduduki oleh manusia (The Guardian 2016).

Sekarang ini, menurut kajian saintis dan laporan terbaru aktivitis perubahan iklim, mereka mendakwa bahawa banyak lagi kepulauan atau pulau-pulau yang bakal ditenggelami laut akibat perubahan iklim. Menurut Bennet (2017), sejak 50 tahun yang lepas planet kita telah melihat kenaikan dramatik dalam paras laut. Antara kepulauan atau pulau-pulau yang bakal ditenggalami laut sekiranya krisis perubahan iklim ini tidak dihentikan serta-merta termasuklah:

Kepulauan Kiribati.

Kiribati merupakan sebuah negara pulau, dan lebih dikenali sebagai ‘The Republic of Kiribati’, terletak di Oceania, Pasifik Tengah. Jumlah populasi mereka pada tahun 2013 adalah seramai 102,351 (Sustainability n.d) . Kepulauan ini mempunyai paras tinggi dari laut setinggi 3 meter sahaja, namun bahayanya, setiap tahun paras air laut akan meningkat sebanyak 1.2 cm, ini bermakna paras air laut di Kiribati meningkat 4 kali ganda lebih cepat berbanding paras air laut purata global (Sustainability n.d). Akibat kenaikan paras air yang mendadak ini, kerajaan Kiribiati telah mengisytiharkan darurat dan mengarahkan penduduk-penduduk di kawasan lagun Tebunginako, Pulau Abaiang untuk berpindah ke ibu kota mereka serta merta.

Memetik kata-kata Datuk Bandar Abaiang, Nauran Gano, beliau berkata:

“Rakyat yang duduk di lagun Tebunginako telah berpindah ke tanah besar kerana 200 meter tanah mereka telah hilang [baca:tenggalam]…” (Gano, dipetik AJ+ 2014)

Sehingga kini, lagun Tebungkinako masih lagi ditenggelami air laut, jika ada orang datang melawat, mereka cuma akan nampak bangunan seperti gereja dan rumah yang musnah akibat air laut yang membanjiri bangunan-bangunan tersebut (AJ+ 2014). Air laut juga telah memusnahkan beberapa kebun dan ladang penduduk Kiribati sekaligus mencemar beberapa sumber air tawar mereka yang digunakan sebagai sumber minuman utama. Tragedi ini secara tidak langsung akan menjejaskan kehidupan seharian rakyat Kiribati.

Justeru, kerajaan Kiribati sedang mengambil langkah berjaga-jaga iaitu dengan membina benteng setinggi 1-meter untuk menghalang kenaikan paras air laut dan menghalang ombak laut yang semakin ganas. Selain itu, kerajaan Kiribati sedang mempersiapkan rakyat mereka dengan menghantar rakyat mereka belajar dan mencari kerja di negara Australia dan New Zealand sekiranya negara pulau mereka akan ditenggelami laut pada suatu hari nanti.

Selama sedekad, bekas Presiden Kiribati, Anote Tong (berkhidmat dari 10 July 2003 sehingga 11 March 2016) telah cuba mencari jalan dengan melobi dan memujuk negara-negara maju dan negara-negara membangun untuk mengurangkan kadar karbon yang dikeluarkan oleh industri-industri mereka. Hal ini demikian kerana, kenaikan kadar karbon ini menyumbang kepada perubahan iklim dan pemanasan sejagat yang secara langsung menyumbang kepada kenaikan paras air laut secara mendadak. Fenomena ini juga telah disebut oleh Andrew Teem, Penasihat Kanan Polisi Perubahan Iklim:

“The basic physics of climate change is very clear and very simple: If the whole ocean expands, and if the whole ocean increases in temperature, the volume will expand. The other part of the story is that if the whole ice in the both the northern and southern mountain areas actually melt, all the volume of that ice will end up as water in the oceans. So if this turns out to be true, then maybe we wouldn’t have more than the rest of this century to stay here.”– (Teem, dipetik AJ+ 2014).

Tambahan pula, Mooney (2018) melaporkan bahawa benua Antartika telah kehilangan ais sebanyak 219 billion tan dari tahun 2012 sehingga 2017.

Namun begitu, tidak ada banyak tindakan serius yang telah diambil oleh negara-negara yang dipujuk Presiden Anote Tong, seakan-akan rayuan dan pujukan Anote Tong telah diendahkan. Dalam satu wawancara, beliau telah menyatakan kerisauannya bukan untuk cucu-cicitnya sahaja tetapi untuk rakyat Kribati secara keseluruhannya juga. Memetik kata-kata beliau:

“Saya mempunyai anak-anak dan saya mempunyai cucu yang ramai, scenario ini [perubahan iklim] merupakan suatu bahaya kepada mereka [rakyat Kiribati], dan kita tidak boleh megendahkan perkara ini. Jika tiada tindakan yang akan diambil untuk mengatasi masalah ini, maka kami tiada ada lagi pilihan kecuali untuk memindahkan rakyat kami ke tempat lain…” – (Tong, dipetik AJ+ 2014)

Persoalannya, sekiranya rakyat Kiribati berpindah ke tanah besar New Zealand dan Australia, adakah mereka akan diiktiraf sebagai rakyat di sana? Realitinya, kedua-dua negara ini akan mengiktiraf mereka sebagai pelarian atau “refugees”. Status ini akan menyusahkan rakyat Kiribati untuk mencari tempat tinggal dan pekerjaan untuk menyara kehidupan keluarga mereka (AJ+ 2014).

Kepulauan Maldives

Kepulauan Maldives terkenal sebagai salah satu tempat perlancongan dan tempat berbulan madu yang terbaik di dunia. Namun, tanpa diketahui ramai, kepulauan Maldives merupakan satu lagi kepulauan yang bakal ditenggalami air laut (Schmidle 2009 dan Sustainability n.d).

Disebabkan ketinggian aras tanah mereka yang begitu rendah, Maldives dianggap sebagai negara ketiga yang paling terancam akibat perubahan iklim. Presiden Maldives, Mohammad Nasheed telah memberi amaran bahawa sekiranya tidak ada tindakan tegas yang diambil untuk mengurangkan kadar karbon, Maldives akan tenggelam dalam beberapa tahun (Schmidle 2009).

Kepulauan Samoa

Kebanyakan penduduk Samoa terdiri daripada bangsa Polynesia.  Seperti negara-negara Polynesia yang lain, mereka mempunyai sejarah dan budaya yang sangat kaya yang telah diamalkan sejak zaman-berzaman. Sejarah dan budaya adalah warisan rumpun Austronesia.

Namun begitu, sejak kebelakangan ini, Kepulauan Samoa sedang menghadapi krisis kenaikan paras air laut dan krisis perubahan iklim (Mimura 1999).

Menurut kajian, terumbu-terumbu karang di sekitar Kepualaun Samao sedang mati akibat pelunturan yang diakibatkan oleh peningkatan suhu air laut. Peningkatan suhu air laut ini juga diakibatkan oleh pemanasan sejagat dan telah menjejaskan kesihatan terumbu-terumbu karang di sekeliling kepulauan Samoa. Fenomena ini juga boleh diperhatikan di Terumbu Sawar Besar atau The Great Barrier Reef yang terletak di Australia. Terumbu Sawar Besar di Australia diiktiraf sebagai habitat terumbu karang terbesar di dunia dan telah diberikan status Warisan Dunia PBB, namun ia juga diancam oleh perubahan iklim dan pemanasan sejagat (GBRMPA 2014 dan UNESCO 2018). Terumbu karang amat penting untuk menjaga ekosistem kehidupan marin seperti ikan, plankton dan spesis krustasea. Kemusnahan ekosistem ini akan memberi kesan kepada kehidupan laut sekaligus menjejaskan sumber pendapatan penduduk tempatan yang berkisarkan aktiviti kelautan dan maritim sahaja (GBRMPA 2014 dan UNESCO 2018).

Selain itu, terumbu-terumbu karang ini penting kerana ia berfungsi sebagai satu tembok atau benteng semula jadi untuk menghalang dan memperlahankan ombak  laut yang ganas.  Justeru, tanpa terumbu karang, ombak laut ini mampu menghakis tanah dan akan mengecilkan kawasan tanah milik sesebuah pulau. (AJ+ 2014 dan Sustainability n.d).

Akibat kematian terumbu-terumbu karang ini, kerajaan kepulauan Samao perlu membina banteng atau tembok untuk memperlahankan atau menghalang ombak laut daripada menghakis tanah mereka.

Paras air laut bakal meningkat lagi?

Menurut kajian National Oceanic and Atmosphere Association (NOAA), jika kita tidak berjaya menurunkan kadar karbon sebelum tahun 2050 dan jika ais di kedua-dua kutub terus cair, paras air laut global akan meningkat sebanyak 2.5 meter pada tahun 2100 (Sheridan 2017). Manakala menurut Mooney (2018), negara-negara di seluruh dunia mempunyai kurang daripada sedekad untuk mengurangkan kadar karbon untuk mengelakkan impak negatif perubahan iklim. Malah negara yang tidak terletak berdekatan laut pun akan terjejas. Hal ini demikian kerana, krisis perubahan Iklim ini bukan sahaja tentang paras air laut atau pemanasan sejagat, tetapi ia juga melibatkan cuaca yang ekstrim dan tidak menentu arah (Doyle 2015 dan Mooney 2018). Walaupun terdapat negara-negara yang telah menuruti Perjanjian Iklim Paris 2015, tindakan ini menurut Mooney (2018) tidak dapat menghentikan perubahan yang sedang berlaku tetapi cuma mampu mengawalnya.

Apa yang sedang dibuat?

Selain daripada Perjanjian Iklim Paris 2015, negara-negara Kiribati, Samoa, Australia, dan lain-lain yang mempunyai persisiran pantai telah melancarkan beberapa rancangan untuk cuba mengawal kenaikan paras laut, memelihara habitat terumbu karang sekaligus memelihara ekosistem laut mereka. Antara langkah-langkah yang diambil termasuklah:

Selain daripada terumbu karang, pokok Bakau atau Mangrove trees dapat berfungsi sebagai benteng atau tembok semula jadi untuk memperlahankan dan memecahkan ombak laut yang ganas. Fenomena ini dipanggil sebagai proses pemecahan ombak atau Wave Breaking (AJ+ 2014). Habitat pokok bakau juga mampu menjadi benteng semula jadi untuk melindungi persisiran pantai daripada ribut atau cuaca ekstrem (GBRMPA 2014).

Tambahan pula, dengan mewujudkan atau memelihara ekosistem pokok bakau, kerajaan sekaligus dapat melindungi ekosistem laut. Hal ini demikian kerana, habitat pokok bakau sering menjadi tempat perlindungan atau pembiakan untuk pelbagai jenis spesis haiwan laut dan burung.

Selain itu, akar-akar pokok bakau berfungsi sebagai pengutip sampah semula jadi. Contohnya, apabila air laut pasang, sampah-sarap yang dibawa oleh laut akan terperangkap di antara akar-akar pokok bakau. Perkara ini akan memudahkan aktiviti gotong-royong dan kempen membersihkan pantai.

Penduduk-penduduk Kiribati yang tinggal berdekatan pantai telah mengalakkan anak-anak muda mereka untuk menanam beratus-ratus bijih benih pokok bakau di sepanjang pantai bagi melindungi pesisiran pantai mereka daripada dihakis air laut (AJ+ 2014).

Terumbu Karang dikenali sebagai “hutan hujan lautan”. Menurut laporan AJ+ pada tahun 2016, Terumbu Sawar Besar di Australia sedang nazak, dan jika tindakan yang betul tidak diambil dengan serta merta maka taman terumbu karang ini akan musnah sebelum tahun 2100. Dianggarkan sebanyak 35 peratus terumbu karang dalam ekosistem Terumbu Sawar Besar di Australia telah mati atau berada dalam keadaan nazak (AJ+ 2016). Oleh kerana hal yang demikian, kerajaan Australia telah mengambil langkah-langkah drastik untuk memelihara Terumbu Sawar Besar mereka.

Contohnya, kerajaan Australia telah melancarkan rancangan jangka panjang mereka bertajuk Reef 2050 Long-Term Sustainability Plan yang bertujuan untuk memelihara, memperbaiki, dan meningkatkan kesihatan Terumbu Sawar Besar agar ia mampu menyesuaikan diri dan mengendali tekanan yang diakibatkan oleh perubahan iklim (What Australia is doing to manage the Great Barrier Reef 2015).

Selain itu, kerajaan Australia telah mengharamkan aktiviti pendalaman pelabuhan atau dredging di beberapa kawasan. Apabila pelabuhan menjadi cetek, aktiviti mengorek perlu dilakukan untuk mendalamkan pelabuhan. Biasanya, kebanyakan bahan korek atau buangan yang dikorek akan dibuang semula ke dalam laut. Akibatnya, sedimen-sedimen yang dibuang ini akan menghalang kemasukan cahaya matahari yang diperlukan oleh sesetengah spesis terumbu karang untuk proses fotosintesis (Science Alert 2012). Melihat ancaman ini, kerajaan Australia telah bertindak mengharamkan aktiviti mengorek untuk membina pelabuhan atau mendalamkan pelabuhan di beberapa kawasan.

Di Sabah, kerajaan telah bekerjasama dengan Tropical Research and Conservation Centre (TRACC) untuk melindungi taman terumbu karang di sekitar Sabah. Kerajaan Sabah juga telah menggariskan beberapa peraturan kepada industri perlancongan dan kepada para pemaju untuk tidak membina berdekatan persisiran pantai terutamanya di sesetengah kawasan yang diikitiraf sebagai taman terumbu karang seperti Taman Marin Tun Sakaran dan Taman Tunku Abdul Rahman (RCM 2016).

Menurut laporan Reef Check Malaysia (RCM), pada tahun 1998 sebanyak 40 peratus terumbu karang di seluruh Semenanjung Malaysia telah mati akibat pelunturan. Sebelum terumbu karang ini sempat pulih semula, satu lagi pelunturan secara besar-besaran berlaku pada tahun 2010. Walau bagaimanapun, ia tidaklah seteruk yang berlaku pada 1998 (RCM 2016).

De Silva (2016) pula melaporkan bahawa perubahan iklim dan fenomena El-Nino mengancam 90 peratus populasi terumbu karang di seluruh Malaysia.

Bagaimana terumbu karang boleh mati akibat pelunturan?

Kebanyakan keluaran CO2 yang diakibatkan oleh industri atau pencemaran akan berubah kepada H2CO3 (carbonic acid) yang akan meningkatkan tahap asid dalam laut. Keadaan laut yang asid ini akan melunturkan terumbu karang sekaligus membunuhnya (AJ+ 2016, RCM 2016, dan Vox 2017).

Apa lagi yang boleh membunuh terumbu karang?

Selain daripada itu, pengunaan bahan letup untuk menangkap ikan, aktiviti perlancongan berlebihan, dan penangkapan ikan secara berlebihan mampu menjejaskan kesihatan terumbu karang dan boleh juga membawa kepada kematian terumbu karang secara besar-besaran (RCM 2016 dan National Geographic 2016). Hal ini demikian kerana terumbu karang amat sensitif terhadap apa-apa perubahan di persekitaran mereka. Malah, pada tahun 2016, di dalam surat khabar The Star yang bertajuk “GM: Reduce tourists, save our corals”, dilaporkan bahawa jumlah pelancong yang meningkat dan sikap pelancong yang tidak mempedulikan undang-undang yang sedia ada juga merupakan salah satu sebabnya terumbu karang di Pulau Redang dan di seluruh Semenanjung Malaysia sedang terancam (De Silva 2016).

Beliau kemudian memetik kata-kata pengurus Reef Watch Malaysia, Julian Hyde yang berkata kebanyakan terumbu karang mengalami stress akibat sesetengah sikap pelancong yang tidak reti mengikut garis panduan yang telah ditetapkan dan dengan sewenang-wenangnya menyentuh, memijak dan mematahkan terumbu karang (De Silva 2016). Beliau menambah dan berkata terumbu karang amat sensitif terhadap apa-apa perubahan terhadap persekitaran mereka dan jika tidak berhati-hati, terumbu karang boleh mati akibat stres. Julian Hyde kemudian mengajukan rayuan beliau kepada pentadbiran Pulau Redang untuk mengambil tindakan yang sewajarnya.

Salah satu perkara yang dicadangkan oleh Julian Hyde untuk memelihara habitat terumbu karang di Pulau Redang termasuklah mendidik pelancong yang ingin melakukan aktiviti menyelam atau snorkel untuk menghormati dan tidak menyentuh terumbu-terumbu karang (De Silva 2016).

Seterusnya, kempen-kempen kesedaran yang dianjurkan oleh NGO atau agensi-agensi kerajaan seperti Project Lautan ingin mendidik masyarakat tentang bahanya penggunaan bahan letupan untuk memancing.

Kerajaan Malaysia berancang untuk memperkenalkan pendidikan alam sekitar ke dalam silibus sekolah-sekolah Malaysia seawal tahun 2019 (MalayMail 2017). Silibus ini akan mengajar generasi muda tentang pentingnya menjaga alam sekitar dan akan membantu memberi perhatian terhadap isu-isu pencemaran yang berlaku di sekeliling mereka. Selain itu, agensi PBB seperti United Nations International Children’s Emergency Fund (UNICEF), yang banyak melancarkan dan melaporkan rancangan untuk menyedarkan masyarakat tentang masalah kemiskinan dalam kalangan kanak-kanak telah juga melancarkan beberapa aktiviti untuk menyedarkan generasi muda tentang perubahan iklim dan pemanasan sejagat serta impaknya kepada komuniti global. Persoalannya kenapa kanak-kanak sering menjadi sasaran pendidikan dan kempen kesedaran?

Antara jawapan yang dikemukan oleh Deschênes dan Currie (2016) termasuklah: kanak-kanak di negara yang membangun atau mempunyai institusi yang lemah akan menghadapi risiko dan impak terbesar perubahan iklim. Selain itu, generasi muda dan seterunysa kini bakal menyandang tanggungjawab kita untuk mengawal perubahan iklim dan pemanasan sejagat yang boleh memberi impak kepada komuniti global. Akhir sekali, fenomena perubahan iklim dan pemanasan sejagat ini juga boleh memberi impak kepada kesihatan fizikal dan mental kanak-kanak yang ternyata lebih mudah terjejas berbanding golongan dewasa.

Kesimpulan

Sudah terang lagi bersuluh bahawa perubahan iklim dan pemanasan sejagat merupakan ancaman utama terhadap pulau-pulau yang dinyatakan di atas. Walau bagaimanapun, sebenarnya terdapat banyak pulau lagi yang tidak ditulis di dalam artikel ini yang juga diancam ditenggalami laut. Selain itu, kajian-kajian lain juga telah menjelaskan bahawa negara-negara yang mempunyai persisiran pantai juga akan terjejas oleh perubahan iklim dan pemanasan sejagat. Dianggarkan beberapa kota-kota besar seperti Osaka, Hong Kong, Shangai, Rio de Janeiro, Miami dan lain-lain akan diancam oleh kenaikan paras laut dan mungkin akan ditenggelami laut pada satu hari nanti (Holder, Kommenda dan Watts 2017). Persoalannya, selepas termeterainya Perjanjian Paris pada tahun 2015, adakah akan adanya lagi satu rancangan besar untuk menangani perubahan iklim dan pemanasan sejagat sekiranya keadaan menjadi semakin kritikal?

Rujukan

AJ+ (2014) Kiribati: The Islands Being Destroyed By Climate Change [online] available from < https://youtu.be/9P7jXveokDY> [10 May 2017]

AJ+ (2016) The Death Of The Great Barrier Reef [online] available from <https://www.youtube.com/watch?v=cZDHMNTWGWQ> [10 May 2017]

Deschênes, O. and Currie, J. (2016) ‘Children and Climate Change: Introducing the Issue’ The Future of Children [online] 26 (1) 1-182. available from <https://futureofchildren.princeton.edu/> [31 August 2018]

De Silva, J. (2016) ‘GM: Reduce tourists, save our corals’ The Star [online] 5 March 2016.  available from <https://www.thestar.com.my/news/nation/2016/03/05/gm-reduce-tourist-save-our-corals/> [10 May 2017]

Department of the Environment and Energy (2015) What Australia is doing to manage the Great Barrier Reef. Queensland: Department of the Environment and Energy

Great Barrier Reef Marine Park Authority (2014) Great Barrier Reef: Outlook Report 2014. Queensland: Australian Government

Holder, J., Kommenda, N., Watts, J. (2017) ‘The three-degree world: the cities that will be drowned by global warming’. The Guardian [online] 3 November 2017. available from <https://www.theguardian.com/cities/ng-interactive/2017/nov/03/three-degree-world-cities-drowned-global-warming> [1 September 2018]

MalayMail (2017) ‘Govt aims to introduce environmental education in 2019’. MalayMail [online] 12 September 2017. available from <https://www.malaymail.com/s/1463243/govt-aims-to-introduce-environmental-education-from-2019> [31 August 2018]

Mimura, N. (1999) Vulnerability of island countries in the South Pacific to sea level rise and climate change [online] 12, 137-143.  available from < https://www.int-res.com/> [28 August 2018]

Mooney, C. (2018) ‘Antarctic ice loss has tripled in a decade. If that continues, we are in serious trouble’.  The Washington Post [online] 13 June 2018. available from < https://www.washingtonpost.com/news/energy-environment/wp/2018/06/13/antarctic-ice-loss-has-tripled-in-a-decade-if-that-continues-we-are-in-serious-trouble/?utm_term=.6f27c2f110d0> [31 August 2018]

National Geographic (2016) Fishing With Dynamite Is Harmful—Why Does It Persist? [online] available from <https://www.youtube.com/watch?v=1Y_8x4TGm3A> [10 May 2017]

Reef Check Malaysia (2016) Status of Coral Reefs in Malaysia, 2016. Kuala Lumpur: Reef Check Malaysia

Science Alert (2012) How dredging affects corals [online] available from <https://www.sciencealert.com/offshore-dredging-severely-impacts-coral-reefs> [10 May 2017]

Schmidle, N. (2009) ‘Wanted: A New Home for My Country’. The New York Times [online] 8 May 2009. available from <https://www.nytimes.com/2009/05/10/magazine/10MALDIVES-t.html> [29 August 2018]

Sheridan, K. (2017) US scientists raise bar for sea level by 2100 [online] available from < https://phys.org/news/2017-01-scientists-bar-sea.html> [10 May 2017]

Sustainability (n.d) Countries At Risk Of Dissapearing Due To Climate Change [online] available from <https://www.activesustainability.com/climate-change/countries-risk-disappearing-climate-change/> [10 May 2017]

The Guardian (2016) ‘Five Pacific islands lost to rising seas as climate change hits’. The Guardian [online] 10 May 2016. available from <https://www.theguardian.com/environment/2016/may/10/five-pacific-islands-lost-rising-seas-climate-change> [10 May 2017]

Vox (2017) How dead is the Great Barrier Reef? [online] available from <https://www.youtube.com/watch?v=BO44JlAElXM> [10 May 2017]

Bibliografi

Department of Environment (2007) Environmental Impact Assessments: Procedure And Requirements In Malaysia. Putrajaya: Ministry of Natural Resources and Environment

National Ocean Service (n.d) What is coral bleaching? [online] available from <https://oceanservice.noaa.gov/facts/coral_bleach.html> [27 August 2018]

Davies, P., Francais, P., Wyatt, T. (2014) Invisible Crimes and Social Harms. Basingstoke: Palgrave Macmillan.

SAYS Malaysia (2016) ‘Some Tourists Are Destroying Malaysia’s Corals And Nothing Is Being Done About It’ Says Malaysia [online] 11 October 2016. available from <https://says.com/my/news/tourists-posing-with-endangered-corals-on-a-beach-in-malaysia> [10 May 2017]


Isu Kapal Selam: Teguran Untuk Tun Mahathir

Saya baru sahaja membaca penulisan rakan admin berkenaan kenyataan Tun melalui media Malaysian Insight berkenaan Scorpene. Sekali lagi Scorpene menjadi isu hangat dan menjadi buah bicara hamba politik untuk mendapatkan political mileage memandangkan pilihanraya dah semakin hampir dan kehangatannya semakin terasa – trend memainkan isu Scorpene ini sudah boleh dibaca sejak 2008 lagi jadi saya tak terkejut bilamana ada lagi rakyat bebal dan pemimpin politik yang mengitar semula isu.

Ia tak lain adalah usaha untuk mendapatkan sokongan politik atas 3 nama utama – rasuah, duit rakyat dan pembaziran.

Ya tiga perkara ini menjadi sebutan hamba politik sebilang masa yang jelas adalah kalangan orang yang tidak cakna dan tidak memahami keperluan pertahanan nasional, termasuk Tun sendiri.

Asal nak dekat pilihanraya je, cerita pasal Scorpene akan dijadikan modal ulangan oleh pihak-pihak politik yang saya rasa tak perlulah nak sebut siapa dengan calitan kononnya ada unsur rasuah dan kronisme dalam perolehan 2 unit kapal selam TLDM tersebut.

Cerita ni dah lama wujud, sejak 2008 lagi. Yang jadi pelopor menyebarkan dakyah tentang Scorpene ni adalah tak lain tak bukan media lidah bercabang seperti MalaysiaKini dan MalaysianInsider selain FMT dan lain-lain cabang media alternatif lain.

Pada waktu itu, pemerintah yang ada masih bebal dari segi menjawab tohmahan keatas TLDM dan Angkatan Kapal Selam, dan ini menyebabkan penularan fitnah seperti Altantuya adalah gadis Mongolia si tukang tafsir dan penterjemah yang tak pernah ke Perancis.

Macam biasa setiap 5 tahun sekali cerita ni akan naik, lagi-lagi bila dekat sangat dah pilihanraya dekat Malaysia yang tercinta ni. Mulanya dicanang oleh Tian Chua (yang latar belakang tentang pertahanan pun tak ada) dan disambut oleh Kua Kia Soong, seorang cina yang menulis dua buah buku copy paste laporan media dan canang diri sendiri pakar pertahanan walhal beza antara korvet dengan frigate pun dia menggagau. Lepas tu bola tanggung disambut oleh Rafizi, politikus yang eja warfare pun salah. Ulangan demi ulangan dibuat supaya political mileage tu kekal.

Kami takkan bersuara kalau yang menyuarakan isu itu ada hard facts and figures, tapi yang lebih banyak dicanangkan menjurus kepada fitnah dan persepsi negatif terutama keatas Angkatan Kapal Selam dan TLDM sendiri dengan konotasi yang disebarkan kepada masyarakat oleh kalangan hamba politik.

Jadi penulisan saya kali ini akan membidas kenyataan Tun dan juga membidas siaran ulangan fitnah berkenaan kos perolehan Scorpene oleh Malaysia yang sebenarnya bukan menjurus kepada pembasmian rasuah tetapi lebih kepada modal politik untuk pilihanraya saja.

Tak Boleh Guna Di Laut Cina Selatan

“Saya memang tak nak beli kerana kita tak boleh guna. Kapal selam itu kita tak boleh guna di Selat Melaka. Dan kita tidak ada duit, kosnya tinggi.”

Ini adalah petikan kenyataan yang disebut oleh Tun sendiri sewaktu temuramah oleh Malaysian Insight yang kemudian diulang siar oleh media-media alternatif lain seperti FMT dan Mkini.

Kenyataan Tun agak tidak berasas kerana hanya menumpukan Selat Melaka walhal Malaysia adalah sebuah negara yang bersempadan dengan 4 kawasan perairan utama – Laut Andaman di bahagian utara Semenanjung, Laut China Selatan yang bersempadan dengan Pantai Timur Semenanjung serta Sabah Sarawak dan Laut Sulu di Sabah Timur, selain Selat Melaka.

Ya memang kebanyakan kapal selam asing yang transit Selat Melaka akan berada dipermukaan, bermula dari Selat Singapura hinggalah Permatang Sedepa yang mana kawasan perairan ini memang cetek – tetapi Tun mesti ingat, kawasan perairan Selat Melaka selepas Permatang Sedepa (atau One Fathom Bank) menghala ke utara terus ke Laut Andaman dan seterusnya ke Lautan Hindi mempunyai kedalaman yang signifikan serta sesuai untuk operasi bawah permukaan.

Saya sendiri terlibat bertugas di DSV Mega Bakti mengiringi KD Tunku Abdul Rahman dari Sepanggar ke Lumut dimana sepanjang perjalanan – KD TAR hanya berada dipermukaan apabila kami tiba di Singapura dan meneruskan perlayaran hingga ke Lumut dan sebagai seorang yang kerap menggunakan jaringan laluan pelayaran Selat Melaka dan faham akan keadaan kedalaman kawasan perairan tersebut, hanya kawasan Selat Melaka yang saya sebutkan itu sahaja yang mewujudkan limitasi bagi operasi kapal selam.

Tetapi tidak di utara Permatang Sedepa yang juga merupakan Selat Melaka.

Tidak di Laut China Selatan.

Ya ada kawasan Selat Melaka dari Port Dickson hingga Melaka yang mempunyai kedalaman kurang dari 30 meter tapi Tun kena tahu, Selat Melaka itu sendiri mampu mengendalikan kapal-kapal kargo mega, malah Singapura sendiri melaksanakan rondaan bawah permukaan di perairan mereka dan jauh ke Laut China Selatan. Selat Melaka bukan satu-satunya perairan yang kita ada.

Kedalaman kedua-dua kawasan perairan ini sangat signifikan malahan kedalaman kawasan perairan luar pantai Sarawak dan Sabah boleh mencecah 3000 meter dan ke atas. Tun boleh tanyakan PUSAT HIDROGRAFI NASIONAL kita. Mereka mencerap dan membuat pemetaan kawasan dasar laut untuk kegunaan perkapalan saudagar dan tentera. Tun boleh tanyakan Murphy, Petronas dan Shell, dimana pelantar minyak laut dalam mereka beroperasi dikawasan dengan kedalaman lebih 1000 meter. Tidak sesuaikah kedalaman tersebut untuk pengoperasian kapal selam?

Kenapa kita tak sesuai sedangkan Republik Rakyat China dan Amerika Syarikat sendiri mengoperasikan kapal selam mereka di perairan Laut China Selatan.
Pengkhususan operasi kapal selam TLDM tertumpu di kawasan Laut China Selatan sebilang masa kerana adanya ancaman konvensional dari angkatan kapal selam asing dan angkatan laut asing yang melakukan aktiviti yang tidak sepatutnya di Zon Ekonomi Eksklusif negara kita.

Tun kena ingat, ZEE negara kita ini dipenuhi dengan pelantar-pelantar minyak dan gas yang merupakan sumber bahan api utama yang mejana ekonomi negara kita dan kita tak boleh letakkan threat perception hanya di Selat Melaka.

Melihatkan kata-kata Tun yang menyebut, kapal selam tidak sesuai kerana perairan kita cetek, dan tak boleh digunakan di Selat Melaka menunjukkan Tun tidak faham atau mungkin not informed adequately berkenaan operasi kapal selam TLDM itu sendiri yang mana pengoperasian angkatan kapal selam tidak terhad di Selat Melaka tetapi merangkumi Laut China Selatan, Laut Andaman dan Laut Sulu. Barangkali Tun sendiri tersilap, seperti mana Tun sendiri pernah silap menyebut dalam penulisan biografi bertajuk Doktor Umum bahawa tiada pesawat Sukhoi Su-35 apabila diusulkan untuk pesawat tersebut digunakan oleh TUDM tetapi Tun kata pesawat tersebut tak wujud. Ini bukan saya kata, Tun sendiri kata dan tulis dalam biografi Tun sendiri yang laris dipasaran. Saya ada satu salinan juga dirumah. Ya saya baca sebab tu saya nyatakan disini.

Oh juga suka saya ingatkan, sebelum kita buat perolehan untuk mendapatkan Scorpene, Singapura dan Indonesia telah lebih awal menjadi operator kapal selam. Ya benar yang berbahagia Tun, Singapura bermula dengan 4 buah kapal selam second hand jenis Challenger dari Sweden, beroperasi di Laut China Selatan dan kemudian menambah lagi jumlah dengan mendapatkan 2 tambahan kapal selam jenis Archer second hand juga dari Sweden. Indonesia sejak tahun 70an sudah mengoperasikan kapal selam. 2 negara tu ada persempadanan dengan Selat Melaka tetapi tetap berpendirian perlu mengoperasikan dan mengendalikan angkatan kapal selam. Tidak pula kepimpinan mereka menyatakan ia tidak sesuai kerana perairan yang cetek.

Malah sewaktu diawal proses cadangan untuk mendapatkan kapal selam, Menteri Pertahanan Singapura menjelaskan akan peri penting untuk mempunyai dan mempelajari keupayaan dan kepentingan aset peperangan bawah permukaan dalam memperbaiki dan mempertingkatkan keupayaan pertahanan Singapura.

Wahai Tun, di Singapura tu, keliling dia air cetek. Dari Sembawang membawa ke Changi. Cetek belaka. Tetap ada mengoperasikan kapal selam. Bukan suruh tiru mereka tapi apa logikanya dan apa peri penting bila adanya aset pertahanan sebegitu?

Dan saya agak terkejut bilamana Tun kata kita tak ada duit dan kos operasi tinggi.

Bukankah keadaan ekonomi sewaktu pentadbiran Tun sudah baik, dan bukankah keputusan pembelian dibuat sewaktu zaman Tun yang sudah semakin pulih dari krisis kewangan?

Aneh bilamana Tun kata kita tak ada duit sedangkan pada masa sama Tun luluskan perolehan aset persenjataan lain untuk Angkatan Tentera Malaysia.

Tak Tahu: Tiba-Tiba Buat Pesanan

“Tetapi tiba-tiba setelah saya bersara, saya dapat tahu menteri pertahanan (Najib) sudah buat pesanan untuk mendapatkan dua buah Scorpene.

“Keputusan itu mungkin dibuat ketika saya menjadi perdana menteri, tetapi saya tidak dimaklumkan tentangnya,” katanya.

-Rencana untuk mengukuhkan kekuatan TLDM dengan penubuhan angkatan kapal selam bukan cerita dua tahun lepas, tetapi merupakan aspirasi yang sudah lama didokong sejak pentadbiran Tunku Abdul Rahman lagi.

Tun tahu tak siapa yang mempunyai visi untuk TLDM mempunyai angkatan kapal selam sendiri yang kredibel?

Laksamana K Thanabalasingham – laksamana TLDM pertama yang merupakan warganegara Malaysia dan seorang yang mempunyai pandangan jauh akan perkara keselamatan dan pertahanan nasional.

Laksamana K. Thanabalasingham adalah orang yang pertama menyebut tentang keperluan TLDM untuk menjadi kuasa angkatan laut yang mengendalikan aset bawah permukaan untuk tujuan cegah rintang dan keselamatan kawasan perairan negara dari ancaman konvensional dan ini telah disebut oleh beliau sewaktu memegang tampuk pentadbiran TLDM dari 1967 hingga 1976. Beliau menyatakan bahawa TLDM mestilah menjadi angkatan yang memiliki kemampuan sub surface warfare dan ini adalah visi beliau pada era 70an.

Tun, tahun 70an lagi TLDM sudah berkira-kira untuk mempunyai underwater fighting capabilities.

Beliau nampak kepentingan peperangan bawah permukaan sebagai deterrence atau cegah rintang dalam menghadapi ancaman konvensional, dan usaha untuk membangunkan keupayaan ini dibuat dengan menghantar anggota dan pegawai TLDM ke luar negara untuk tujuan kursus peperangan bawah permukaan dan anti kapal selam.

Usaha untuk membolehkan TLDM mendapatkan aset berupa kapal selam bagi tujuan cegah rintang dan mempertahankan kedaulatan perairan negara kita yang kaya dengan hasil sumber petroleum dan gas serta dalam merangka ancaman masa depan yang bakal dihadapi ekoran penetapan oleh negara-negara tetangga berkenaan Zon Ekonomi Eksklusif melalui ketetapan UNCLOS.

Maka sekitar tahun 1995 ada usaha untuk kembalikan idea menubuhkan angkatan kapal selam dan ini diteruskan usulnya oleh PTL pada tahun 1999.

Beliau telah menyebut tentang mewujudkan angkatan kapal selam sejak tahun 70an lagi. TUJUH PULUHAN yang berbahagian Tun, sebelum Tun jadi PM lagi tu.

Rencana ini sering dibincangkan dan dikaji pelbagai aspek oleh TLDM, Dasar dan MINDEF sendiri, jadi agak aneh bilamana Tun kata seolah-olah tak tahu adanya rencana sedemikian. Come on la Tun, you are a prime minister for 22 years. Takkan tak ada seorang pun Panglima TLDM yang bercakap tentang perkara ini secara terus. Oh ya memang ada. Panglima TLDM yang bernama Lak.

Kalau Tun kata tak ada perbincangan mengenainya di parlimen, bagaimana pula dengan Hansard parlimen yang ada menyebut dan membincangkan tentang peri penting dan usaha untuk mewujudkan keupayaan angkatan kapal selam?

Impossible kalau Tun sebagai Menteri Kewangan dan Perdana Menteri sendiri tak tahu akan adanya perolehan secara direct government to government negotiation antara MALAYSIA DAN PERANCIS. Impossible Tun. Impossible.

Sebab apa impossible, sebab kami masih ingat Tun hadir dalam majlis tanda tangan persetujuan perolehan Scorpene diantara Malaysia dan Peranchis. Ini berlaku pada tahun 2002. Takkan Kementerian Kewangan merangkap Perdana Menteri tak mai kan.

Dan Perimekar itu pulak syarikat LTAT yang asalnya milik Mohkzani yang juga cuba untuk usulkan pembelian kapal selam Jerman jenis Type 212 sebelum diambil alih oleh LTAT.

Tahun 1999, Laksamana TLDM ada beritahu tentang kemampuan TLDM untuk beroperasi jauh dilaut lepas dengan adanya angaktan kapal selam dan Tun sendiri setuju dengan cadangan tersebut yang mana ia disusuli dengan perolehan Scorpene.

Tang mana yang Tun kata tak tau. Nak kami interview Laksamana Tan Sri Dato Sri Abu Bakar Abdul Jamal (bersara) pulak ke. Boleh je.

Perbincangan mengenai perolehan itu sendiri disebut dalam kabinet dan dewan rakyat. Hansard parlimen tidak menipu Tun.

Oh dan saya suka cara Tun sebut dalam video yang dikepilkan oleh Malaysian Insight – yang mana Tun sebut “seingat saya”.

Maknanya Tun sebenarnya ingat-ingat lupa la ya dak.

Sekali lagi Hansard Parlimen tidak menipu.

Lagi satu, Tun mungkin lupa akan Amin Shah, orang kuat industri yang Tun pilih untuk terajui PSCND yang mana dia juga beria-ria mahu jual kapal selam second hand buruk dari Belanda kepada TLDM circa 1999-2000? Ya Amin Shah sendiri pernah offer 2 buah kapal selam second hand yang dah uzur teruk dari Belanda dan park depan Markas Armada supaya Tun setuju je dengan dua kapal selam second hand tu, padahal TLDM pada masa sama tak berminat langsung dengan venture Amin Shah dan lebih cenderung untuk mendapatkan jenis kapal selam CA-2000 yang merupakan konsep dan rekabentuk kapal selam yang kemudiannya menjadi Scorpene yang dah tentu bukan second hand dan lebih berkeupayaan dari kapal selam tahun 70an dari Belanda yang bernama Tigerhaai dan Zwardwiss yang harganya nanti akan lebih mahal.

Takkanlah Tun tak tahu rencana Amin Shah, diakan orang kuat Tun. Sama kuat dengan Eric Chia tauke Perwaja, dan tauke-tauke YTL dan IOI sekadar menyebut beberapa konglomerat?

Nasib rencana Amin Shah untuk jual kapal selam rompong dari Belanda tu gagal dan ia ditolak mentah-mentah oleh TLDM pada waktu itu. Kalau tak, tak tahulah berapa billion lesap, macam lesapnya 1 billion ringgit bila ia digelapkan juga oleh Amin Shah sewaktu program NGPV.

Tun lupa? Kami tak pernah lupa akan jerung-jerung celaka yang menyebabkan TLDM berada pada keadaan sekarang yang serba serbi kurang sana sini. WE NEVER FORGET.

Dan tolonglah wahai Tun, takkan satu perolehan ini Tun sendiri tak tahu sedangkan waktu zaman Tun, perolehan pertahanan punya banyak – dari PERISTA, ke perolehan pesawat Sukhoi dan sebelumnya MiG29N, segala bala kenderaan tempur dan kapal perang, takkan satu dua kapal selam ni Tun tak tahu langsung. Imposible lah.

Ke Tun hanya baca skrip budak lepasan universiti yang dah memang tak tahu menahu langsung apa-apa pasal defence related matters?

Kapal Selam Bukan Untuk Pertahanan, Tetapi Menyerang

“Lagipun saya kata kita nak perang dengan siapa? Kalau kita beli pun berapa banyak. Kita tak boleh perang dengan sesiapa.”

Simple je yang berbahagia Tun Mahathir Mohamed – Perdana Menteri Malaysia selama 22 tahun.

Saya jawab macam ni je:

IF YOU WANT PEACE, PREPARE FOR WAR.
SI VIS PACEM, PARA BELLUM

Oh dan setiap aset pertahanan mempunyai keupayaan untuk diatur gerak dalam postur defensif dan ofensif. Nampaknya Tun terkeliru dengan sebutan pertahanan yang nampak tertumpu kepada hanya bertahan. Atau sebenarnya pemahaman Tun kurang baik.

Tun tahu tak kenapa Singapura yang sekangkang kera tu ada sampai 6 kapal selam. Dia nak berperang dengan siapa?

Ya bukan dengan kita, tapi mereka bersiap sedia untuk menghadapi ancaman dan menyediakan aset cegah rintang yang membolehkan mana-mana musuh yang berniat membuat angkara supaya berfikir dua tiga empat kali untuk melakukan tindakan sedemikian. Itulah dia pertahanan.

Cara Tun cakap ni macam kita pertikai keselamatan rumahlah, kenapa nak kena pasang grill, kenapa nak pasang CCTV, kenapa nak upah jaga, kenapa nak masuk taman atau kondo kena ada kad sekuriti, kenapa nak kena ada rukuntetangga. Kenapa Polis bila dah dekat nak raya pesan suruh periksa kunci rumah, simpan barang berharga, simpan nombor telefon kecemasan, suruh pesan dengan jiran tengok-tengokkan rumah. Kenapa kita buat demikian walhal katalah kita duduk dekat taman yang dah berpuluh tahun tak ada kes rompak atau samun, kita tetap buat benda-benda tu. Kenapa?

Sebab kita tak tahu bila akan jadi kes rompakan dan samun jadi membuat persediaan itu adalah lebih baik dari tunggu dah kena baru nak buat macam-macam suruhanjaya bagai. The same goes to national defence. Menanyakan soalan “kita nak perang dengan siapa” itu secara tak langsung – Tun dah letakkan level Tun sebarai dan sebaris dengan politikus murahan Malaysia, level yang tak sepatutnya untuk seorang Perdana Menteri yang mentadbir selama 22 tahun.

Bertahan bukannya bermaksud – oh senjata ni untuk menyerang jadi tak boleh beli. Konotasi defensif Tun itu sendiri dah salah dan pincang walhal defensive is also an offensive. Kalau ikut konotasi Tun mengenai pertahanan diri adalah sebegitu maka saya rasakan pemahaman Tun agak dangkal dan sangat pincang sekali kerana, macam Tun cakap kapal selam adalah senjata menyerang. Tapi tidak boleh langsung digunakan untuk pertahanan diri? Salah tu.

Apa sahaja sistem senjata yang ada merupakan double edge sword. Ia boleh digunakan untuk defensive posture dan juga offensive posture. Kalau tidak kenapa, macam saya katakan Singapura sampai ada 6 kapal selam second hand. Kenapa Indonesia masih kekalkan angkatan kapal selamnya yang merupakan 2 buah Type 209 dan malah berkira kira untuk membuat perolehan baharu. Kenapa Thailand juga merangka perolehan untuk menubuhkan dan mendapatkan kapal selam. Kenapa Vietnam juga melakukan perkara sedemikian. Mereka nak serang siapa?

Depa nak perang dengan siapa?

Submarine yang diperoleh oleh RMN boleh dioperasikan di mana2 kawasan lautan bergantung kepada kedalamannya..

Yang pasti ia boleh dioperasikan di pantai timur Sabah, ia boleh dioperasikan di laut china selatan dan juga di selat melaka.

Kelebihan scorpene atau mana-mana kapal selam yang dijana dengan penjana diesel elektrik adalah ia lebih senyap dan lebih sukar dikesan di kawasan air cetek…dan kawasan perairan yang sibuk dengan aktiviti perkapalan. Satu kelebihan yang ada secara tersendiri pada wilayah laut malaysia serta zon ekonomi eksklusifnya.

Kawasan-kawasan perairan negara adalah kawasan perairan yang amat sibuk dengan aktiviti perkapalan yang pelbagai dan merupakan sea lanes of communication yang amat vital bagi perdagangan dunia, terutama dari barat ke timur dan ke benua amerika.

Selain itu, kedalaman kawasan perairan negara yang tidak sedalam lautan pasifik (kedalaman pentas benua negara adalah dalam lingkungan 150m-200m di laut china selatan, selat melaka mempunyai kedalaman 200m di utara dan paling cetek 5m terletak d iselatan, sekaligus Malaysia mempunyai keadaan topografi semulajadi yang menyukarkan pengesanan kapal selam, dua perkara ini merupakan kelebihan yang dimiliki negara dan ia dieksploitasi bagi tujuan pertahanan dengan pengunaan kapal selam.

Perlu diketahui umum, kapal selam adalah aset strategik yang amat digeruni oleh mana-mana armada. Dari sebesar-besar kuasa militer dunia hingga negara dunia ketiga, kerana satu kapal selam mampu untuk menghadang atau memusnahkan aset kritikal armada seperti kapal pengangkut atau kombatan permukaan prinsipal seperti destroyer atau kruiser dengan mudah dan tanpa dikesan, meyebabkan musuh perlu berfikir dua tiga empat kali untuk cuba memasuki perairan negara dengan formasi armada yang besar.

Senario jika berlaku perperangan. Blockade akan menyebabkan detour pada SLOC dan secara langsung menjejaskan perdagangan antarabangsa dan ini akan menutup laluan strategik minyak mentah dunia. Menjadi tanggungjawab Malaysia mempertahankan laluan ini dari sabotaj musuh. Dengan kehadiran kapal selam Malaysia, musuh yang ingin mensabotaj laluan ini terpaksa berfikir dua kali kerana Scorpene merupakan ancaman paling besar kepada kapal selam dan kapal perang mereka.

Selain itu, kedalaman kawasan perairan negara yang tidak sedalam lautan pasifik (kedalaman pentas benua negara adalah dalam lingkungan 150m-200m Di laut china selatan. Selat melaka mempunyai kedalaman 200m di utara dan paling cetek 5m diselatan. Mempunyai keadaan topografi semulajadi yang menyukarkan pengesanan kapal selam, dua perkara ini merupakan kelebihan yang dimiliki negara dan ia dieksploitasi bagi tujuan pertahanan dengan pengunaan kapal selam.

Oleh kerana Scorpene terlalu senyap ia bukan sahaja mampu memberi ancaman kepada kapal-kapal perang kecil malah fleet yang paling besar pun terasa terancam.
Selain itu, teknik untuk mencari kapal selam juga bukan mudah. US sendiri perlu mempunyai deretan kapal frigat anti kapal selam lengkap dengan helikopter organik yang mampu membawa sonobuoy dan memusnahkan kapal selam. Selain pengunaan pesawat rondaan maritim anti kapal selam dan juga pengunaan sonar aktif dari kapal perang permukaan…hanya untuk mencari dan memusnahkan satu kapal selam.

Ya, anda perlu mengatur gerak seluruh kekuatan anti kapal selam yang ada pada kapal dan pesawat untuk mencari dan memusnah sebuah kapal selam. Ia satu tugas yang bukan mudah dan ini lebih menyukarkan jika nakhoda kapal selam tersebut amat cekap dan mengetahui selok belok perairan dan kawasan-kawasan yang memberikan kelebihan kepada nya dgn mengelak dari dikesan atau membuat serangan.

Kelihatan dua buah seperti tidak mencukupi, perlu diketahui kuantiti bukanlah segalanya. Kualiti adalah aspek yang perlu diambil kira dan amat ditekankan.

Angkatan Kapal Selam kita merupakan aset maritim strategik yang diperlukan untuk mempertahankan ancaman konvensional lintasan laut yang merangkumi armada-armada kapal dan kapal selam seteru yang cuba membuat angkara murka keatas negara kita.

Sifatnya yang siluman, moden dan sukar dikesan malah memerlukan pihak musuh sejumlah kos yang tinggi untuk menangkis serta menjejak pemburu halimunan ini menjadikan ia aset yang sangat penting untuk TLDM dan juga ATM itu sendiri.

Dikendali sejumlah warga angkatan yang sangat kompeten, trampil dan siaga sepanjang masa, ia adalah mata tombak dan pemukul utama armada TLDM yang disegani rakan dan digeruni lawan.

Perbandingan Dengan Korea Utara

“Korea Utara ada berapa puluh biji. Kita nak beli dua biji nak lawan dengan siapa? Kita tak ada rancangan nak perang dengan Indonesia ataupun Singapura.”

Tun, Korea Utara memang ada berpuluh kapal selam – semuanya kapal selam era Perang Korea, era Perang Dingin buatan Soviet dan China. Betul mereka ada berpuluh-puluh kapal selam, dan jumlah tersebut adalah untuk mengatasi kekuatan armada angkatan laut Korea Selatan dan Jepun dan Amerika Syarikat yang lebih ampuh kuasa tempur mereka di atas permukaan yang mana mereka iaitu Korea Utara sangat serba kekurangan dari segi teknologi, maka ia diimbangi dengan jumlah.

Disebabkan Korea Utara mempunyai sumber terhad untuk membangunkan armada kapal perang, maka mereka mengambil jalan menguasai ruang bawah permukaan laut – walaupun kapal selam mereka tidaklah secanggih Scorpene atau Type218SG malah tidak setaraf pun dengan fast attack boat milik angkatan laut Amerika dan Republik Rakyat China dan Jepun yang super moden, tapi ia sudah cukup untuk mewujudkan langkah cegah rintang kepada armada Amerika dan meletakkan armada Korea Selatan dan Jepun dalam keadaan berjaga-jaga.

Kebanyakan kapal selam Korea Utara adalah buatan mereka sendiri, dengan kualiti binaan yang rendah standardnya, tidak mempunyai sifat stealth yang baik dan enjin untuk tujuan pendorongannya juga sangat bising kalau mengikut standard angkatan laut global – namun ia adalah deteran yang cukup ampuh untuk Korea Utara melaksanakan serangan hendap dan penyusupan unit gerila mereka, malah sesuai untuk operasi kawasan perairan semenanjung Korea dan tidak memerlukan mereka untuk beroperasi jauh di lautan lepas, cukup di kawasan pesisir.

Yang berbahagia Tun, kapal selam Korea Utara terdiri dari jenis Yono yang merupakan midget submarine, yang mulai digunakan sejak tahun 1960an, sejumlah Type 033 atau Romeo class yang merupakan vintaj era Soviet dengan separuh darinya sudah usang dan tidak berada dalam keadan baik (China dan Russia sendiri dah scrap Romeo class), dan sejumlah Sang-O yang dibina sendiri – semuanya memang mempunyai jumlah signifikan tetapi sangat rendah kualiti dan taraf stealth-nya yang memudahkan ia dikesan angkatan laut seteru.

Ini sangat berbeza dengan kapal selam kita, malah kapal selam negara-negara serantau Asia Tenggara sekali pun yang lebih baik kondisi, kualiti dan keupayaan selaman serta tahap silumannya walaupun kuantitinya lebih sedikit.

Bising pun kapal selam Korea yang usang itu pun tetap ia dianggap ancaman yang berbahaya oleh angkatan laut kuasa besar, apatah lagi kapal selam diesel seperti Scorpene atau seperti Challenger dan Archer yang lebih moden?

Nampak tak Tun, sebuah kapal selam mampu menyebabkan satu armada besar kucar kacir tak senang duduk dan ini dibuktikan sewaktu Konflik Falklands dimana hampir keseluruhan armada Argentina berlabuh di pangkalan mereka bilamana mengetahui Royal Navy mengatur gerak 1 kapal selam ke Falklands.

1 Uboat milik Nazi Jerman cukup ampuh untuk menyebabkan konvoi Amerika yang membawa bekalan untuk Britain sewaktu Perang Dunia Kedua lumpuh.

Satu skuadron kapal selam balistik milik angkatan laut Soviet sudah cukup menggentarkan Amerika Syarikat.

1 kapal selam Sweden sudah cukup untuk memeningkan petinggi armada Amerika untuk mencari dan memburu ia dalam latihan silang antara kedua negara.

Korea Utara tak perlu serang sesiapa pun, hanya tunjukkan kapal-kapal selam vintaj mereka kesana kemari dan ia sudah cukup menggentarkan armada Amerika, apatah lagi mereka mempunyai kelebihan dari segi kuantiti yang mengimbangi kekurangan dari segi teknologi dan kualiti binaan.

Kenapa begitu?

Kerana kapal selam adalah ancaman yang sangat sukar ditangani, dan ia adalah aset cegah rintang yang sangat signifikan kelebihannya dan bagi pihak musuh ia memerlukan atur gerak seluruh kekuatan armada untuk mencari dan memusnah,dari pesawat rondaan maritim hinggalah kapal pembinasa lengkap dengan helikopter anti kapal selam yang memakan kos tinggi untuk melaksana operasi. Ini semata mata untuk mengekang 1 kapal selam.

Kata kunci disini adlaah CEGAH RINTANG/DETERRENCE.

Saya Anti Perang

“Saya anti perang. Saya tidak boleh selesaikan apa-apa konflik melalui peperangan. Iyalah, kita mesti ada tentera tetapi tentera kita adalah pertahanan. Kapal selam bukanlah untuk pertahanan.”

Masa krisis kewangan tahun 1997-1998 Malaysia dan Singapura hampir terlibat dalam konflik bersenjata.

Seluruh Singapura dimobilisasikan kerahannya.

Bola merah diwartakan.

ATM juga diaturgerak.

Pasukan khusus kita telah ditetapkan sasaran-sasaran penting untuk serangan balas.

Tun lupa ke Tun bagi arahan dekat panglima-panglima untuk pecah perang sebab sangka matawang kita jatuh disebabkan oleh Singapura.

Generasi ATM sekarang tak tahu tapi ramai dari petinggi circa 97-98 yang sudah bersara masih ingat arahan Tun.

Anti perang ye?

Saksi hidup masih ada lagi Tun.

Mungkin Tun je terlupa.

Tapi ramai yang ingat. Ini bukan Melayu yang mudah lupa macam Tun canangkan dalam sajak tu.

Dan ramai juga yang termakan dengan momokan Singapura nak serang kita masa zaman Tun vs Lee dulu. Masing-masing jadikan jiran sebagai boogeyman.

Tun tak salah bila mengatakan yang Tun anti-perang. Kami tak lupa bagaimana Tun dengan lantang menyergah Israel bilamana Palestin tiap kali diasak, bilamana sewaktu Iraq dan Afghanistan dijarah Amerika dan sekutunya. Kita tak lupa, polisi dan kenyataan Tun tu, tapi bila Tun kata kapal selam bukan untuk pertahanan tu, kami terasa macam – eh ini ke Tun Mahathir yang dulu masa jadi Perdana Menteri Malaysia sangat mapan memodenkan Angkatan Tentera Malaysia. Ini ke statement seorang Perdana Menteri 22 tahun tadbir Malaysia. Like seriously?

Pesawat MiG-29N, segala Sukhoi, segala frigate yang kita ada, program NGPV kita, program PERISTA yang dilaksanakan dulu tu pun semua tu setiap satunya mampu untuk menyerang dan tetap untuk pertahanan.

Jadi, yang berbahagia Tun, saya nak tanya ni, Tun keliru dengan perkataan menyerang dan bertahan, kurang faham dengan defensive and offensive posture atau Tun bercakap ikut teks yang ditulis oleh entah sapa untuk tujuan political mileage.

Terus terang cakap, this is so not you wahai Tun Mahathir Mohamed.

This is so not you whom i knew for the last 30 plus years. Sangat lain.

Perimekar Orang Tengah, Tuduhan Sogokan Dan Kaitan Perempuan Mongolia

Media alternatif dan NGO seperti Suaram adalah antara lidah utama yang seringkali menyebut kontrak berjumlah EUR 114.96 Juta atau 550 juta Ringgit yang dibayar kepada Perimekar sebagai sogokan. Kamu bacalah di setiap laporan berita mereka tanpa gagal mereka sebutkan kontrak tersebut sebagai sogokan dan sehingga hari ini mereka gagal menunjukkan bukti perakaunan akan adanya pembayaran sogokan.

Saya memetik Hansard Parlimen yang dibacakan di Parlimen Malaysia yang menerangkan dengan jelas dan tepat akan jumlah pecahan kos kontrak 114.96 juta Euro yang dituduh pihak-pihak bermotif politik sebagai komisyen dan sogokan:

“Syarikat Perimekar Sdn. Bhd. yang didakwa menerima komisen, sebenarnya diberikan kontrak menyediakan perkhidmatan sokongan dan koordinasi untuk tempoh selama enam tahun. Nilai kontrak tersebut adalah sebanyak EURO 114.96 juta, yang dibayar secara berperingkat-peringkat mengikut kemajuan pelaksanaan projek.

Perimekar Sdn Bhd dimiliki bersama oleh Lembaga Tabung Angkatan Tentera (LTAT), Boustead Holdings Berhad dan K.S.Ombak Laut Sdn. Bhd

Skop kerja perkhidmatan sokongan adalah seperti berikut:

Menyediakan kemudahan kediaman beserta kelengkapan untuk tim projek bagi 27 keluarga di Perancis dan Sepanyol untuk tempoh enam tahun.

Menyediakan pejabat urusan dan kediaman beserta kelengkapan bagi krew kapal selam TLDM seramai 156 orang untuk tempoh empat tahun di Perancis dan Sepanyol.
Menyediakan insurans kesihatan bagi anggota serta keluarga tim projek dan krew kapal selam di Perancis dan Sepanyol.

Membayar elaun harian dan elaun krew kapal selam sebanyak EURO 50 sehari seorang untuk tiga tahun pertama dan EURO 60 sehari seorang untuk tiga tahun kedua.
Membiayai kos penerbangan pergi dan balik bagi setiap krew kapal selam untuk balik bercuti ke Malaysia pada setiap 4 bulan (tiga kali setahun).

Lain-lain keperluan tim projek dan krew kapal selam di Perancis dan Sepanyol
Perkhidmatan koordinasi pula melibatkan:

Bertanggungjawab memastikan penyertaan syarikat Malaysia dalam pembinaan dan membantu syarikat-syarikat Malaysia yang berpotensi untuk menyertai program off-set.
Membantu kontraktor utama dalam memberi maklumat tentang prosedur kerajaan berhubung perlaksanaan kontrak.

Menyelaras latihan krew kapal selam antara kontraktor dengan kerajaan.
Menyediakan laporan koordinasi setiap enam bulan.”

Perimekar adalah syarikat yang dikendalikan oleh Lembaga Tabung Angkatan Tentera. Asalnya ia milik Mokhzani dan kemudia diambil alih oleh LTAT.

Syarikat ini diterajui pada waktu itu oleh Laksamana Mady Dato Hussein Thamby (bersara) dimana syarikat Perimekar sebelum tandatangan persetujuan perolehan Scorpene oleh Malaysia dan Peranchis telah diberikan tanggungjawab untuk meneliti dokumen dan spesifikasi berkenaan Scorpene yang mana ia turut melibatkan pegawai-pegawai TLDM. Penelitian dokumen, spesifikasi dan rangkaan kos operasi Scorpene ini adalah untuk membantu Kementerian Kewangan yang akan membuat keputusan akhir untuk meneruskan atau membatalkan perolehan.

Kementerian Kewangan tetap adalah kementerian yang mempunyai kuasa menyatakan kata putus setuju atau tidak, dan dalam kes ini mereka setuju dan urusan jual beli, pembayaran, rundingan pereknomian dan timbal balas antara kedua negara dibuat oleh KEMENTERIAN KEWANGAN. (Masa tu Menteri Kewangan adalah – Tun Dr Mahathir Mohamed. Full stop)

Perimekar ni jugak yang dapat kontrak untuk urusan mengurus tadbir pegawai dan krew kita ke Perancis dan Spain selepas tu. Itu yang mereka dibayar 114.69 juta Euro tu. Ia bukan sogokan, bukan komisyen tapi untuk mengendali tadbiran krew kita disana. 114.69 juta Euro itulah gaji bulan-bulan pegawai dan kru kapal selam kita. Itulah elaun mereka. Itulah duit yang bayar tiket penerbangan mereka setahun 3 kali. Itulah yang cover insurans depa. Yang cover transportation depa. Yang cover segala bala keperluan tim penilai, krew dan staf sokongan selama 6 tahun. Basically tu duit kerajaan. Dan Perimekar diamanahkan untuk urus duit tu.

Kontrak Scorpene ni terbahagi dua:

Perolehan dua buah kapal selam BARU Scorpene telah ditandatangani pada 5 Jun 2002 oleh Kerajaan Malaysia dengan Syarikat DCNS (Perancis) dan NAVANITA (Sepanyol) selaku pembekal kapal selam dan Perimekar Sdn Bhd sebagai Project Services Provider. Nilai kontrak ini ialah EURO 1.084 bilion. Skop kontrak ini terbahagi kepada dua bahagian iaitu:

a) Bahagian Pertama: Antara Kerajaan Malaysia dengan Syarikat DCNS ( Perancis ) dan NAVANITA ( Sepanyol ) merangkumi perolehan dua buah kapal selam jenis Scorpene, pakej Integrated Logistic Support (ILS) dan latihan untuk warga kapal selam Scorpene. Nilai bahagian ini ialah EURO969.15 Juta.

b) Bahagian Kedua: Antara Kerajaan Malaysia dengan Perimekar Sdn Bhd merangkumi perkhidmatan koordinasi dan sokongan kepada Pasukan Projek dan pelatih pelatih kapal selam di Perancis dan Sepanyol. Nilai bahagian ini ialah EURO114.96 Juta.

Oklah mari kita kira kos pembayaran elaun untuk kru kapal selam kita yang seramai 156 orang selam 6 tahun di Perancis dan Sepanyol ya.

to make the 114 million Euro so called siphoned money into perspective :

1st three years daily allowance = 50EUR
final three years daily allowance = 60EUR
no of personnel = 156 person
total payment per person for 1st 3 year = 54750EUR
total payment per person for last 3 year = 65700EUR
total for 156 personnel for 1st 3 year = 8.541 million EUR
total for 156 personnel for last 3 year =10.2492 million EUR
GRAND TOTAL = 18.790 million EUR
18.790 juta Euro tu saja untuk elaun.

Itu tak kira gaji pokok dan elaun tentera lain lagi yang mana gaji pegawai dengan anggota saja aku agak boleh cecah belas puluh ringgit jugak. Tukarkanlah ia ke Euro. Oklah tangga gaji pegawai TLDM sekarang berapa kalau pangkat Leftenan ke Komander. Kurang-kurang RM2500 hingga RM3500 sebulan. Elaun pegawai tak kira lagi tu. Tangga gaji LLP dan PW pulak dari katakanlah dari RM900 hingga RM1700. Tak kira pegawai waran senior yang tangga gaji boleh cecah RM2000. Ni kiraan kasar je ni. Kau kiralah dengan 156 orang dan kalikan dengan 6 tahun agak-agak setahun gaji depa berapa pulak.

Tiket kapal terbang seorang dari Paris ke KL via Malaysia Airlines saja dah berapa pulak. Kira la untuk 156 orang untuk 3 kali penerbangan setahun selama 6 tahun. Tak kira flight dari France ke Spain pulak ye dak.

Insurans kesihatan tak masuk lagi tu. Eropah mana ada hospital masuk bayar Rm 2 macam kat sini. Kau sakit kau kena ada insurans baru boleh masuk hospital. Orang miskin dilarang sakit.

Jadi, fikir-fikirkanlah ya. Celah mana kau nak sogok dengan kos sedemikian.

Dan lagi masih ada mulut-mulut politik puaka yang kata perolehan kapal selam kita satu pembaziran dan harganya terlalu mahal.

Macam nilah, selain Malaysia hanya Chile sahaja yang memesan Scorpene secara terus dengan Navantia dan DCNS.

Kos untuk KD Tunku Abdul Rahman dan KD Tun Razak keseluruhannya adalah 1.086 billion Euro, bersamaan 3 billion Ringgit Malaysia pada tahun 2002. Setiap unit Scorpene bernilai 484 juta Euro.

Kos untuk O`Higgins dan Carerra yang diperolehi angkatan laut Chile bernilai 500 juta Euro.

Kedua-dua Scorpene Malaysia dan Chile telah beroperasi secara aktif.

India mengambil keputusan membina sendiri Scorpene di Magazon, dan tidak menempahnya di Peranchis tetapi tetap memohon bantuan teknikal, kejuruteraan dan pembinaan Scorpene mereka. Kos pembinaan Kalvari class adalah sekitar 750 juta Euro dan tempahan berjumlah 6 buah.

Brazil juga membuat keputusan sama seperti India, tetapi membangunkan kelas Scorpene yang lebih besar dengan jumlah kos seunit sekitar 415 juta Euro untuk 4 buah Scorpene dan dibina sepenuhnya di Brazil dengan bantuan Peranchis.

Scorpene India dan Brazil masih lagi dalam proses pembinaan, dengan India mengalami peningkatan kos mendadak sepanjang program pembinaan yang bermula tahun 2009. Brazil pula dijangkan akan menyiapkan Scorpene pertama mereka menjelang 2018.

Kita ambil satu lagi contoh dari Sepanyol yang membina kapal selam jenis S-80 yang mempunyai persamaan dengan Scorpene.

Sepanyol menempah 4 buah S-80 dengan kos sekitar 553 juta Euro seunit, dan pembinaan bermula pada tahun 2009 dan terhenti apabila terdapat isu permasalahan penambahan berat mendadak yang menyebabkan kelewatan dan penambahan kos pembinaan untuk menyeimbangkan berat berjumlah 7.5 juta Euro bagi setiap meter pertambahan panjang kapal selam S-80. Isu berkenaan pembangunan sistem AIP juga menghantui perolehan S-80.

Jadi tang mana yang kata mahal tu eh?

Bilamana dua pegawai kanan DCNS baru-baru ini dipanggil untuk siasatan, kami sendiri tak terkejut malah setuju untuk mereka berdua disiasat sebagai membidas tuduhan fitnah dan tohmahan pihak Suaram berkenaan perolehan Scorpene. Mereka sendiri tak mengaku salah malah setuju untuk disiasat. Razak Baginda sendiri bekerjasama untuk disiasat.

Tu tandanya apa?

Tandanya memang tiada salah laku dan mereka tak takut dengan pertuduhan tersebut yang merupakan tuduhan liar bermotifkan politik. Tapi macam biasa media alternatif akan tetap berat sebelah untuk gain political mileage master-master politik mereka.

Siasatan masih dijalankan oleh pihak Perancis, tetapi media seperti Mkini dan konco-konco mereka melaporkan dengan mewujudkan persepsi seolah-olah sudah ada pertuduhan dan perbicaraan. Senang cerita media alternatif ni exagerrate cerita.

Ada sifat bias disitu memandangkan yelah kita tahu media alternatif ni adalah lidah-lidah rasmi pihak politikus yang memang seteru politik kerajaan memerintah sekarang. Sedangkan Reuters yang juga melaporkan dalam media mereka menyatakan dengan jelas saya lampirkan disini.

Link: https://www.reuters.com/article/us-france-malaysia-submarines-idUSKBN1AI17L

Oh dan bila disiasat ia bukan bermaksud tuduhan Suaram itu benar, malah boleh jadi tuduhan Suaram itu tak berasas dan mempunyai motif politk. Nak tahu betul ke tidak mestilah kena siasat kan.

Secara konsisten pihak Kementerian Pertahanan sejak wujudnya pertuduhan oleh kalangan pihak pro-pembangkang tidak pernah mengubah kenyataan rasmi mereka yang bayaran 114.96 juta Euro itu adalah jumlah kontrak yang diberikan untuk khidmat yang ditetapkan oleh TLDM dan Mindef kepada krew-krew kapal selam kita di Peranchis dan Sepanyol.

Tapi pihak suaram masih lagi bermain-main dengan fitnah. Antaranya fitnah yang Altantuya adalah penterjemah dalam urusan pembelian Scorpene.

Ini adalah tuduhan paling bodoh sejak ia mula-mula disebut oleh hamba politik dari 2008.

Kenapa?

2. Altantuya tak fasih berbahasa Perancis – macam mana pulak boleh jadi penterjemah. Oh dan bahasa inggeris mendiang pun tunggang langgang jadah nak jadi penterjemah.

3. Altantuya memang tidak terlibat dengan mana-mana urusan perolehan scorpene yang bermula pada tahun 2002 – krew aks pun tak pernah nampak dia, hatta tak kenal pun.

4. Dia model, apa kena mengena dia nak buat urusan pembelian senjata perang.

5. Pihak Perancis yang berurusan dengan malaysia semuanya fasih berbahasa Inggeris dan tidak memerlukan penterjemah yang tak reti cakap perancis dari Mongolia.

Tapi macam biasa media alternatif tetap kaitkan dua kes yang tak ada kena mengena ini sebagai satu konsiprasi. Dan macam biasa hamba politik akan angguk kata ini betul. Kita bukan nak back up sangat pemerintah tapi bukti kritikal yang ditunjukkan oleh politikus sikit pun tak substantial dan semuanya adalah berdasarakan agak-agak dan assumption dan putar belit banding pihak pemerintah yang berulang kali dengan konsisten termasuk dengan kenyataan orang-orang yang jadi pelaku-pelaku utama untuk perolehan Scropene menyatakan semua perolehan diaudit, semua rekod perakaunan konsisten tanpa ada pecah amanah dan paling penting:

PERJANJIAN PEROLEHAN SCORPENE ADALAH MELALUI GOVERNMENT TO GOVERNMENT DIRECT NEGOTIATION DIANTARA MALAYSIA DAN PERANCIS.

Tak ada orang tengah pun. Perimekar tu sendiri bukan orang tengah tetapi service provider untuk bantu licinkan urusan tadbir mengendali krew dan pegawai kita selama mereka di Peranchis dan Sepanyol selama 6 tahun. Tang mana kata depa dapat komisyen berjumlah 114.96 Euro sedangkan kerajaan bayar depa untuk bayar elaun dan gaji dan insurans dan tiket pesawat dan pengangkutan dan urus tadbir kru kapal selam kita. 114.96 Euro tu untuk TLDM. Tapi macam biasa hamba politik tetap cakap komisyen sebab dengar sangat cakap politikus murahan Malaysia.

Oh dan hasil keuntungan dari kontrak yang Perimekar dapat hanyalah RM1 juta ringgit. Tak percaya? Pergilah mintak laporan audit syarikat mereka. Kenapa yang ini tak dicanang.

Takkan kita nak benda yang betul sebagai salah.

Bukan ke pihak pembangkang sendiri cakap direct negotiation lebih telus. Bila sudah benar telus kenapa tetap terus menerus dengan pemfitnahan.

TAK LAIN TAK BUKAN KEPENTINGAN UNTUK MENANG PERSEPSI POLITIK LEBIH UTAMA DARI MELAWAN RASUAH DAN MENYATAKAN KEBENARAN.

Itu yang sampai sekarang hamba politik tetap kata kapal selam tak menyelam walaupun Lim Guan Eng sendiri ikut naik dan tengok depan mata duduk dalam Scorpene kita. Tandanya apa?

Kepada Tun Mahathir. KAMI TAK PERNAH LUPA.

KAMI TAK PERNAH LUPA JASA BAIK TUN UNTUK PASUKAN KESELAMATAN TAPI ITU TAK MEMBERIKAN LESEN UNTUK TIDAK BOLEH LANGSUNG BIDAS TUN.

TUN BUKAN MOKSYA YANG MAKSUM PUN.

Kami akui jasa Tun selama lebih 20 tahun, tetapi isu pertahanan negara bagi kami bukanlah alat untuk dipolitikkan. Terima kasih.